NURUL IZZAH ADALAH BAKAL PM DI MASA DEPAN, JANGANLAH BERUNDUR DULU….

Salah satu kepantangan dalam perjuangan ialah merajuk dan mudah mengalah kepada cabaran yang mendatang.
Perjuangan ibarat sebuah bas yang sentiasa bergerak menuju destinasi yang disasarkan dan ia tidak akan berhenti semata-mata untuk menunggu mereka yang merajuk atau mudah mengalah itu terubat calar di hatinya.
Tidak sedikit berlaku dalam lipatan sejarah negara dan dunia mereka yang merajuk atau mudah mengalah akhirnya ditinggalkan begitu saja oleh sebuah perjuangan.
Jika Anwar Ibrahim merajuk dan mudah mengalah selepas episod 1998 dahulu, beliau pasti tidak berada sekali lagi dalam kedudukan untuk menjadi Perdana Menteri sekarang ini.
Anwar telah membuktikan bukan saja di dunia bebas beliau melawan, bahkan di dalam penjara pun semangat melawannya tidak pernah mengurang.
Jika Anwar merajuk dan mudah mengalah, isterinya Dr. Wan Azizah Wan Ismail tentu tidak terfikir untuk menggapai kedudukan sehingga ke jawatan Timbalan Perdana Menteri ketika ini.
Jika Anwar merajuk dan mudah mengalah, Nurul Izzah ketika ini mungkin hanya seorang suri rumah atau pekerja profesional biasa saja.
Hakikatnya, disebabkan Anwar tidak pernah merajuk, jauh sekali mudah mengalah, malah menggegarkan negara dengan slogan “lawan tetap lawan” sejak 1998 itulah yang menjadikan keseluruhan episod politik negara telah berubah seperti mana yang disaksikan dunia pada hari ini.
Tun Mahathir Mohamad ketika namanya tidak berapa dipersetujui oleh pihak-pihak tertentu dalam PH sebagai calon Perdana Menteri sebelum PRU14 lalu pernah merajuk sehingga lari ke London membawa diri.
Beliau kemudian telah dipujuk oleh Nurul Izzah yang turut sama terbang ke London menemuinya.
Jika Tun Mahathir terus merajuk dan mudah mengalah, beliau tentu ketika ini tidak mampu duduk sebagai Perdana Menteri buat kali kedua.
Merajuk dan mudah mengalah telah dibuktikan adalah suatu kerugian, bukan saja dalam perjuangan, tetapi juga kehidupan.
Lantaran itu, adalah suatu tindakan yang malang apabila Nurul Izzah mengumumkan beliau sudah patah hati dan memaklumkan tidak mahu bertanding lagi dalam pilihanraya akan datang nanti.
Nurul Izzah telah mengorbankan masa remajanya untuk memenuhi tuntutan perjuangan akibat penganiayaan dan kezaliman terhadap bapa dan keluarganya, maka setelah perjuangan itu membuahkan hasil dengan tumbangnya BN sekarang, tentu saja suatu perbuatan sia-sia dengan keputusannya mengumumkan mahu mengundur diri itu.
Apa juga cabaran, termasuk daripada bekas diktator yang menyebabkannya patah hati, segala itu haruslah dihadapi dengan tenang dan matang.
Semua itu adalah rencah-rencah perjuangan belaka. Tun Mahathir yang berubah watak antara sebelum dan selepas mendapat kuasa tidak harus dijadikan alasan untuk mengendur atau mudah mengalah.
Apatah lagi setelah dewasa dan matang dengan perjuangan yang diceburinya sejak zaman remaja, Nurul Izzah kini disebut-sebut sebagai antara aset paling layak untuk menjadi Perdana Menteri suatu hari hari nanti.
Kalau ibunya, Dr. Wan Azizah adalah wanita pertama berjaya memegang jawatan Timbalan Perdana Menteri, Nurul Izzah adalah calon wanita pertama di negara ini yang dilihat akan menjadi Perdana Menteri.
Sejak bergelar puteri reformasi lagi, tidak sedikit sumbangannya dalam memberi inspirasi kepada rakyat pelbagai kaum untuk terus berjuang dan menceburi dunia politik demi menyelamatkan negara ini.
Dengan sudah melibatkan diri dalam dunia politik sejak remaja, faham erti penindasan, penganiayaan, kesusahan dan penderitaan, Nurul Izzah barangkali mampu menterjemahkan sesuatu yang lebih bermanfaat untuk rakyat suatu hari hari nanti.
Berdasarkan itu, adalah suatu kerugian yang tiada taranya dengan keputusan Nurul Izzah mahu mengundurkan diri itu.
Demi masa depan negara ini, beliau perlu menarik balik keputusan mahu berundur itu.
(Shahbudindotcom 27/03/2019)

0

0

votes
Article Rating
Kongsikan artikel ini


PERBALAHAN TERBUKA AZMIN – ANWAR, INILAH JASA DAN SUMBANGAN TUN M KEPADA PKR

Sekali lagi ahli-ahli akar umbi PKR melahirkan kebimbangan mereka berhubung perbalahan terbuka antara Azmin Ali dengan Anwar Ibrahim.
Kali ini perbalahan itu tercetus berikutan kenyataan Nurul Izzah dengan media Singapura yang melabelkan Tun Mahathir Mohamad yang bekas diktator yang mendatangkan kesukaran untuk beliau bekerja dengannya.
Selain itu, Nurul Izzah juga menzahirkan tidak senangnya dengan kemasukan ramai bekas Ahli Parlimen UMNO ke dalam Bersatu, di sebalik janji reformasi yang dilihat begitu perlahan untuk dilaksanakan.
Susulan itu, Ahli Parlimen Permatang Pauh yang pernah digelar Puteri Reformasi mengumumkan tidak mahu bertanding lagi dalam pilihanraya akan datang.
Pendirian Nurul Izzah itu bagaimanapun mengundang kritikan daripada Azmin selaku Timbalan Presiden yang menganggapnya seperti bayi yang suka merengek dan tidak tahan dengan panasnya bahang sebuah perjuangan.
Walau bagaimanapun, Anwar mempertahankan pendirian Nurul Izzah itu dengan mengatakan anak perempuannya berhak menyatakan pendirian dan meluahkan rasa hatinya berdasarkan getirnya perjuangan menegakkan reformasi yang dilaluinya sejak 1998 lagi.
Presiden PKR seterusnya meminta Azmin yang merupakan timbalannya agar bertenang daripada memberi reaksi terhadap isu-isu tertentu.
“Saya rasa dia perlu bertenang sedikit. Dia perlu sentiasa menumpukan kepada isu-isu pusat.
“Ada orang yang mahu lindungi prinsip dan pendirian, ada orang yang hanya cuma mahu mempertahankan kedudukan dengan apa cara sekali pun. Jadi anda perlu ambil kira perkara ini,” kata Anwar dengan nada separuh menyindir.
Mengimbas beberapa detik berlalu, perbalahan terbuka ini bukanlah kali pertama berlaku antara Azmin dengan Anwar.
Sebelum ini Azmin turut mempertikaikan perlantikan beberapa jawatan lantikan dalam PKR yang diketahui umum merupakan hak prerogatif Anwar selaku Presiden parti tersebut.
Kenapakah Azmin semakin berani menyanggah Anwar sedangkan beliau pernah bekerja sebagai Setiausaha Sulit kepada Anwar dan kemudian sama-sama menggerakkan PKR sejak daripada awal penubuhannya lagi?
Bukankah Azmin sepatutnya lebih rapat berganding bahu dengan Anwar kerana PKR sekarang sudah pun menjadi kerajaan serta Anwar telah dinamakan sebagai bakal Perdana Menteri selepas Tun Mahathir?
Apakah punca segala ini?
Jika diperhati dan dianalisa, perubahan sikap Azmin ini hanya berlaku setelah beliau dilantik sebagai Menteri Hal Ehwal Ekonomi oleh Tun Mahathir sebaik PH menang PRU14 lalu.
Sebelum ini, malah ketika Anwar berada di penjara sekali pun, Azmin adalah seorang yang sentiasa taat, setia dan akur kepada Anwar yang merupakan lambang tertubuhnya parti PKR itu sendiri.
Dengan diberikan jawatan menteri kanan itu oleh Tun Mahathir, meskipun namanya tidak pernah dicadangkan oleh PKR untuk  dijadikan menteri pusat lantaran sudah mengangkat sumpah sebagai Menteri Besar Selangor,  Azmin seperti terasa beliau bukan lagi dirinya yang dulu.
Jawatan baru ini seolah-olah meletakkan dirinya di awang-awangan yang dirasakan mampu untuk menggapai awan di langit biru.
Apatah lagi, beliau juga diberikan kuasa oleh Tun Mahathir untuk mengumumkan projek-projek mega di beberapa negeri yang dilawatinya.
Semua ini menjadikan Azmin sekarang bukan lagi Azmin yang dulu.
Kiranya Azmin masih berjawatan Menteri Besar Selangor, tentu beliau tidak bersikap seperti sekarang ini.
Hakikatnya, inilah salah satu sumbangan dan kejayaan Tun Mahathir kepada PKR.
Beliau telah berjaya menjadikan Azmin beralih kiblat kepadanya, meninggalkan Anwar serta tidak segan-segan lagi berbalah secara terbuka dengan Presiden partinya sendiri.
PKR yang dulunya ditubuhkan kerana protes terhadap Tun Mahathir selepas Anwar dipecat pada 1998, kini seperti sedang diagendakan untuk diretak dan dipecahkan, yang lebih malang ia berlaku dalam keadaan hanya selangkah saia lagi menjelang Anwar menjadi Perdana Menteri.
Apakah PKR yang ditubuhkan kerana menentang Tun Mahathir, kini sedang diusahakan untuk dimusnahkan oleh orang yang sama?
Yang lebih penting, apakah ahli-ahli PKR akan membiarkan saja keadaan itu berlaku tanpa berbuat apa-apa?
(Shahbudindotcom 28/03/2019)

0

0

votes
Article Rating
Kongsikan artikel ini


ORANG DALAM PH SUDAH MULA MENUNTUT JANJI MANIFESTO, APAKAH BERSATU PARTI SEPENGGAL JUGA?

Mazlan Aliman, Pengerusi Majlis Permuafakatan NGO Felda semalam meluahkan kemarahannya kepada PH berikutan janji untuk menyelesaikan permasalahan peneroka Felda masih lagi tidak menampakkan sebarang perkembangan sehingga ini.
Untuk makluman, salah satu daripada 10 janji PH dalam 100 hari berkuasa ialah untuk menghapuskan hutang-hutang tidak wajar yang selama ini ditanggung oleh peneroka Felda.
Apa yang membuat Mazlan kesal ialah setelah 10 bulan berkuasa, bukan saja janji belum ditunaikan, tetapi kerajaan masih tiada pelan untuk menunaikan janjinya itu.
Sudahlah begitu, apa yang lebih membuatkan Mazlan kesal ialah di sebalik janji yang masih tergantung itu, bayaran pinjaman sara hidup kepada peneroka pula telah diturunkan sekarang ini.
Sehubungan itu, Mazlan yang juga Pengerusi Lembaga Pertubuhan Peladang atau LPP menuntut kerajaan, khususnya Kementerian Hal Ehwal Ekonomi agar segera menunaikan janji kepada peneroka itu.
Sebenarnya tidak ramai yang menjangka Mazlan akan terus bersuara segarang ini menuntut kerajaan menunaikan janji kerana beliau sudah pun diberikan jawatan sebagai Pengerusi LPP.
Biasanya, malah boleh diperhati daripada kebanyakan pemimpin yang sudah ada jawatan bergaji lumayan dalam kerajaan, majoritinya sudah tidak kedengaran lagi suara mereka membela rakyat.
Masing-masingnya nampaknya hanya menjaga kepentingan diri masing-masing saja.
Kebiasaannya mereka akan menyalahkan kerajaan lama yang meninggalkan hutang yang banyak serta kekangan kewangan sebagai alasan kegagalan menunaikan janji kepada rakyat itu.
Bagaimanapun setelah 10 bulan mentadbir kerajaan, malah ada pengumuman projek besar dibuat di sana sini, logikkah PH masih menyalahkan kerajaan lama dan masalah kewangan sebagai alasan tidak menunaikan janji mereka?
Rakyat sejujurnya tidak mahu lagi mendengar alasan. Rakyat hanya mahu janji ditunaikan.
Dengan orang seperti Mazlan sendiri sudah berani dan lantang bersuara menuntut PH menunaikan janji, kerajaan kini tidak ada pilihan lain lagi.
Lagi lambat janji ditunaikan dan alasan sama yang diberikan, lagi membuatkan rakyat meluat dan menjauhi kerajaan.
Dalam perkembangan berkaitan, Pemuda UMNO memaklumkan keinginan golongan muda untuk menyertai parti itu kian bertambah sejak kebelakangan ini lantaran kesedaran mereka bahawa PH tidak mampu menunaikan janji-janji PRU14 yang lalu.
Hakikat itu sebenarnya tidaklah menghairankan kerana suara-suara tidak puas hati terhadap kerajaan ketika ini boleh didengar dan dilihat di mana-mana saja.
Mereka kini mula menunjukkan protes dengan kembali menyokong dan mendekati semula UMNO yang telah mereka tumbangkan dalam pilihanraya lalu.
Tetapi, sejak menjadi kerajaan, berapa ramai golongan muda yang masuk menjadi ahli Bersatu?
Apakah ahli Bersatu bertambah dengan mendadak sejak parti itu menjadi kerajaan, selain daripada kemasukan bekas pemimpin UMNO yang memang diketahui hanya kerana kepentingan peribadi sebagai sebab utamanya?
Apakah Bersatu hanya parti sepenggal juga?
(Shahbudindotcom 29/03/2019)

0

0

votes
Article Rating
Kongsikan artikel ini


PASARAYA HARGA MURAH OLEH SULTAN JOHOR, CABARAN BUAT PH

Sultan Johor, Sultan Ibrahim Sultan Iskandar dilapor akan membuka sebuah pasaraya harga murah di negeri itu.
Pasaraya yang akan menjual barang keperluan harian pada harga murah itu diusahakan oleh baginda melalui kerjasama strategik dengan sebuah pasaraya besar yang sedia ada di Johor.
“Pasar raya ini memberi jaminan bahawa mereka boleh menjual barang pada kadar 10 peratus lebih rendah, pada masa sama turut memberi jaminan pada kualitinya.
“Ini akan memudahkan rakyat khususnya mereka yang berpendapatan rendah mendapatkan barang keperluan asas dan harian pada harga yang murah,” titah baginda dalam hantaran terbaru di laman sosial.
Langkah Sultan Johor ini tentu saja harus dipuji dan menunjukkan keprihatinan baginda terhadap rakyatnya.
Ia bukan saja sebagai usaha untuk menangani kos sara hidup rakyat, malah ia secara tidak langsung merupakan cabaran buat PH.
Ini kerana, dalam kempen-kempen sebelum PRU14 lalu, antara isu yang sering dimainkan oleh PH ialah untuk menangani kos sara hidup serta memberi keselesaan kepada rakyat menjalani kehidupan seharian lantaran BN ketika itu didakwa gagal berbuat demikian.
Bagaimanapun, setelah 10 bulan berlalu menjadi kerajaan, usaha memberi lebih keselesaan hidup kepada rakyat masih lagi belum menampakkan sebarang bayangnya serta dalam masa yang sama kenaikan harga barang keperluan harian terus mencekik dan mencanak setiap hari.
Di mana-mana ketika ini rungutan rakyat ialah berkaitan kos sara hidup yang semakin tinggi serta kegagalan PH menunaikan janji sebagaimana yang mereka laungkan sebelumnya.
Sememangnya tugas memberi keselesaan hidup kepada rakyat ialah tanggungjawab kerajaan yang sedang berkuasa.
Dengan itu, PH bukan saja harus berasa malu dengan usaha Sultan Johor ini, malah sepatutnya tidak berlengah lagi melaksanakan sesuatu yang berkesan dan bermanfaat demi keselesaan hidup rakyat.
(Shahbudindotcom 29/03/2019)

0

0

votes
Article Rating
Kongsikan artikel ini


DEBARAN RANTAU BERMULA, KEKALAHAN TOK MAT LEBIH BAIK BUAT ZAHID HAMIDI DAN KJ

Berbanding berapa pilihanraya kecil sebelum ini, PRK Rantau adalah paling menarik untuk diperhati dan dianalisa.
Proses penamaan calon telah pun selesai pagi tadi dengan pengundian pada 13 April nanti akan menyaksikan pertandingan empat penjuru.
Mohamad Hasan atau Tok Mat yang mewakili BN akan ditentang oleh calon PH, Dr. Streram serta dua calon Bebas iaitu R Malar dan Mohd Nor Yasin.
Sebagaimana yang dimaklumi sejak awal, persaingan sebenar PRK Rantau ini adalah antara BN dan PH saja, manakala calon Bebas yang bertanding tidak lebih sebagai pengacau dan mungkin bakal hilang wang pertaruhan mereka.
Antara yang menarik tentang PRK Rantau ini ialah ia kerana calon BN yang bertanding ialah Pemangku Presiden UMNO sendiri.
Ini adalah kali pertama dalam sejarah di mana seorang Pemangku Presiden UMNO bertanding dalam sebuah pilihanraya kecil.
Dengan itu, kalah atau menangnya beliau nanti akan memberi banyak kesan kepada beberapa perkara lain berkaitan UMNO.
Jika Tok Mat menang, UMNO yang baru menjalin kerjasama dengan Pas tentu saja lebih bersemangat untuk menghadapi PRU15 akan datang.
Ini akan menjadikan tiga kemenangan berturut-turut diraih UMNO, termasuk Cameron Highlands dan Semenyih sebelum ini dan ia akan dilihat sebagai gambaran kembalinya sokongan rakyat kepada parti itu.
Di waktu yang sama, kemenangan Tok Mat akan menjadikan Zahid Hamidi mungkin menyambung lagi cutinya lebih lama atau membuatkan beliau bersara terus daripada politik dan menumpukan kepada kes mahkamahnya saja.
Namun demikian, kemenangan Tok Mat juga bakal menimbulkan konflik antara beliau dengan Khairy Jamaluddin selaku Ahli Parlimen Rembau sekarang.
Ini kerana dengan terus menang di Rantau, selain atas kedudukannya selaku Pemangku Presiden UMNO, Tok Mat tentu saja lebih teringin untuk bertanding di kerusi Parlimen dalam PRU15 akan datang berbanding terus kekal di kerusi DUN ini.
Tidak pernah dalam sejarah UMNO sebelum ini, Presiden, Timbalan Presiden atau Pemangku Presidennya bertanding di kerusi DUN. Semuanya bertanding di kerusi Parlimen.
KJ yang kalah bertanding Presiden UMNO pada pemilihan lalu adalah Timbalan Ketua UMNO Bahagian Rembau, manakala Tok Mat adalah Ketua Bahagiannya.
Dalam situasi itu, jika Tok Mat memilih untuk bertanding di Parlimen Rembau dalam PRU akan datang, di mana KJ akan dipindahkan?
Tetapi, jika Tok Mat kalah di Rantau ini, kedudukan KJ untuk terus bertanding di Rembau dengan sendirinya akan selamat.
Di situasi yang lain, kekalahan Tok Mat di Rantau juga tidak mustahil akan membuatkan Zahid Hamidi segera memendekkan percutiannya dan kembali sebagai Presiden UMNO secara sepenuh masa.
Dalam erti kata lain, dalam konteks UMNO, meskipun Tok Mat lebih mengharapkan kemenangan memihak kepadanya, Zahid Hamidi dan KJ sebaliknya lebih selesa dan damai hati mereka jika bekas
MB Negeri Sembilan itu tewas kepada Dr. Streram.
Di pihak PH pula, walaupun yang bertanding di Rantau ialah Dr. Streram, tetapi ramai yang melihat PRK ini adalah pertandingan yang melibatkan maruah Anwar Ibrahim.
Dengan kedudukan sebagai Presiden PKR, Ahli Parlimen Port Dickson dan bakal mengambil alih teraju pentadbiran negara daripada Tun Mahathir Mohamad tidak berapa lama selepas ini, kemenangan di Rantau adalah penting bagi Anwar.
Kemenangan itu akan dilihat sebagai gambaran keyakinan rakyat terhadap kedudukannya sebagai Perdana Menteri masa depan.
Apatah lagi, dalam tiga PRK sebelum ini yang ditandingi oleh PKR iaitu di Sungai Kandis, Seri Setia dan Port Dickson, semuanya membuahkan kemenangan yang membanggakan buat parti itu.
Meski demikian, menyedari perbezaan Rantau dengan tiga PRK sebelum ini, lebih-lebih lagi lawan kali ini ialah Tok Mat selaku Pemangku Presiden UMNO yang turut dibantu oleh Pas, kalau pun tidak menang, dapat memberi saingan sengit dan kalah dengan undi yang tipis pun sudah memadai sebenarnya sebenarnya.
Tambahan lagi, komposisi pengundi di Rantau agak unik iaitu Melayu 53 peratus, India 27 peratus dan Cina 18 peratus, ia membuatkan PH yang meletakkan Dr. Streram perlu bekerja lebih keras untuk mendapatkan undi yang seimbang daripada semua segmen kaum di kawasan itu.
Cabaran PH yang paling sukar ialah kemungkinan UMNO dan Pas akan memainkan sentimen kaum dan agama secara berlebihan demi mengelakkan undi Melayu tidak pergi kepada PH.
Jika banyak undi Melayu dapat dicuri oleh PH melalui pengaruh dan turun padang Anwar serta dibantu oleh Bersatu dan Amanah, di samping dapat mengekalkan penguasaan undi bukan Melayu, kemenangan adalah dalam tangan buat Dr. Streram pada malam 13 April nanti.
Tetapi, ia tidaklah semudah melihat angka di atas kertas kerana Tok Mat adalah Adun Rantau dan MB Negeri Sembilan sejak 2004 lagi, meskipun boleh dikata tiada pembangunan yang membanggakan dibawanya dan pekan Rantau tidak ubah umpama pekan “koboi” saja keadaannya.
Melihat keadaan pembangunan di Rantau, sesiapa pun tak terbayang wakil rakyatnya selama ini pernah menjadi MB Negeri Sembilan.
Masih mahukah pengundi mengekalkan beliau lagi?
(Shahbudindotcom 30/03/2019)

0

0

votes
Article Rating
Kongsikan artikel ini


TUN MAHATHIR AKHIRNYA SEDAR BELIAU HANYALAH PERDANA MENTERI SEMENTARA…

Berikut adakah antara petikan temubual terbaru antara Tun Mahathir Mohamad dengan akhbar mingguan ekonomi, Fokus Malaysia:-
“Saya bertuah untuk hidup selama ini. Sebenarnya, saya tidak patut hidup lagi untuk menyaksikan apa yang berlaku terhadap pengganti saya tetapi saya bernasib baik kerana saya bukan sahaja tua tetapi masih berupaya berfungsi.
“Tapi saya sedar saya sangat tua dan tidak lama lagi saya akan kehilangan kudrat dan saya akan mati.
“Jadi, saya tergesa-gesa. Orang lain mungkin mengambil perkara dengan mudah, tetapi saya hendak cepat kerana saya sedar saya sudah tidak banyak masa lagi untuk melakukan apa yang sepatutnya dibuat di negara ini.
Dr Mahathir juga maklum beliau cuma perdana menteri sementara dan bersedia melepaskan jawatan itu apabila tiba masanya.
“Mereka (PH) telah berkata saya hanya (perdana menteri) sementara dan akan ada orang lain yang akan mengambil alih.
“Saya fikir masanya mungkin lama sebelum pilihan raya umum akan datang.
“Jika saya diminta berundur, saya akan pergi kerana tiada tarikh khusus yang diberikan.”
Ini adalah suatu perkembangan yang baik yang ditunjukkan oleh Tun Mahathir di mana beliau akhirnya mengakui kedudukannya hanyalah sebagai Perdana Menteri sementara saja.
Sebelum ini, beliau tidak pernah mengungkapkan perkataan sementara itu apabila ditanya berhubung kedudukannya.
Apa yang kerap disebutnya ialah ialah bellau mungkin dua tahun, mungkin lebih dan mungkin kurang daripada tempoh itu memegang jawatan sebagai Perdana Menteri.
Di suatu ketika beliau mengusik Anwar agar memberinya tempoh untuk menjadi Perdana Menteri sehingga dua tahun setengah.
Kekaburan pendiriannya itulah yang antara lain menyebabkan berlakunya keretakan dalam PH, di samping tindakan Tun Mahathir sendiri yang dilihat cuba menonjol-nonjolkan pemimpin terentu secara berlebihan seolah-olah sedang dipersiapkan untuk menggantikan tempatnya.
Atas kedudukannya sebagai cuma Perdana Menteri sementara, selain kerana soal penggantinya sudah ditetapkan, sikap Tun Mahathir itu adalah sesuatu yang tidak wajar sama sekali.
Sejak awal sebelum PRU14 lagi telah dipersetujui bahawa Tun Mahathir hanya Perdana Menteri untuk suatu tempoh tertentu saja sebelum beliau wajib menyerahkan jawatannya kepada Anwar Ibrahim.
Untuk itu, sikap yang sewajarnya ditunjukkan oleh Tun Mahathir ialah menepati janji dan sentiasa berpegang kepada janji peralihan kuasa itu.
Blog ini telah acapkali mengingatkan PH, termasuk kepada Tun Mahathir sendiri bahawa beliau hanyalah Perdana Menteri sementara dan tidak ada pilihan lain selain mesti menepati janjinya berhubung penyerahan jawatan kepada Anwar itu.
Jika itu tidak dilakukan, ia bukan saja mencemarkan nama baiknya sebagai negarawan, dilihat masih berpolitik secara jahat, malah sudah tentu akan menyebabkan berlakunya perpecahan dalam PH yang sekaligus akan memberi kelebihan kepada UMNO/BN merampas semula kuasa di Putrajaya.
Antara tulisan itu ialah pada 4 Januari 2019 yang bertajuk “Tun Mahathir hanya Perdana Menteri sementara, tolonglah jangan mengada-ngada –
http://shahbudindotcom.blogspot.com/2019/01/tun-mahathir-hanya-perdana-menteri.html?m=1
Alhamdulillah kini Tun Mahathir, dalam usianya menginjak 94 tahun, nampaknya semakin sedar mengenai kedudukan dirinya yang hanya bersifat sementara itu.
Diharapkan, pendirian beliau ini kekal sehingga peralihan kuasa yang dijanjikan benar-benar berlaku dan tidak berlaku lagi sebarang “U-Turn” atau masuk simpang di sana sini sebelum ke destinasi yang telah dipersetujui dan dimuktamadkan dalam PH sebelum ini.
(Shahbudindotcom 30/03/2019)

0

0

votes
Article Rating
Kongsikan artikel ini


KEENGGANAN TUN M ROMBAK KABINET MENGECEWAKAN

Antara perkara yang menjadi rungutan ramai dalam PH ialah berkaitan prestasi menteri-menteri yang mengecewakan, malah sesetengahnya dilihat tidak layak sama sekali duduk di jawatan tersebut.
Sehubungan itu, hampir daripada semua segmen suara dalam negara ini mahu agar Tun Mahathir Mohamad segera melakukan rombakan kabinet dan membuang mana-mana menteri yang tidak berguna itu.
Lebih memilukan lagi ialah kerana sebahagian besar menteri yang dilihat tidak layak dan banyak merapu itu adalah datangnya daripada Bersatu sendiri.
Dengan yang demikian, kata mereka, sebagai Pengerusi Bersatu, adalah mudah untuk Tun Mahathir membuang mereka itu serta menggantikannya dengan pemimpin lain.
Termasuk yang kerap memberi teguran dan kritikan terhadap menteri-menteri berprestasi rendah dan mengecewakan itu, meskipun setelah 10 bulan memegang jawatan ialah Penasihat Media dan Komunikasi kepada Perdana Menteri sendiri, A Kadir Jasin.
Dalam beberapa tulisan di blognya, Kadir jelas tidak senang dengan mereka itu yang dianggapnya tidak membantu sama sekali Perdana Menteri dalam mengurus negara ini.
Bagaimanapun, meskipun menyedari barisan menterinya tidak membantu, Tun Mahathir nampaknya menolak sama sekali untuk melakukan sebarang rombakan kabinet.
Dalam interbiu dengan sebuah majalah ekonomi, Focus Malaysia semalam, Tun Mahathir berkata, melakukan rombakan belum tentu membantu dan mendatangkan kebaikan.
“Sekiranya saya menggugurkan dan menggantikan mereka, ia tidak akan membantu.
“Saya perlu mencuba dan bekerja dengan mereka supaya mereka menimba pengalaman dan saya percaya ada di antara yang menjalankan kerja dengan bagus,” jelasnya.
Dalam waktu yang sama, Tun Mahathir mahu menteri-menteri menerima sebarang teguran dengan baik, khususnya jika mereka berterusan bersikap seperti pembangkang.
Apa yang jelas, ramai yang nampaknya kecewa dengan pendirian Perdana Menteri berkaitan perkara ini.
Apa yang ramai harapkan, tidak semestinya Perdana Menteri perlu melakukan rombakan kabinet secara besar-besaran, tetapi memadai dengan menukar tiga atau empat menteri yang dilihat gagal, memalukan serta kerap bercakap dengan merapu.
Antara menteri yang dikesan gagal ialah Menteri Pembangunan Luar Bandar, Rina Harun yang kelihatan tidak berfungsi sama sekali.
Menteri Pembangunan Usahawan, Redzuan Mohd Yusof dan Menteri Pelajaran, Dr. Mazlee Malik pula dilihat suka bercakap merapu serta kadang-kadang tidak faham bidang tugas mereka.
Akhir-akhir ini yang paling memalukan ialah Redzuan yang gemar bercakap tentang kereta terbang, tetapi beliau sendiri seperti tidak faham beza antara terbang dengan model drone masa depan.
Cakapnya pula selalu tidak selari, sekejap beliau mengatakan model kereta terbang sedang dibangunkan oleh tenaga tempatan, namun di masa yang lain memaklumkan ia sedang dibina dan disiapkan Jepun.
Sebagai Menteri Pembangunan Usahawan, kenapakah beliau tidak fokus kepada tugasnya melahirkan lebih ramai usahawan serta membantu mereka menceburi bidang-bidang keusahawan yang sukar ditembusi oleh usahawan Bumiputera?
Begitu juga dengan Dr. Mazlee, isu kasut hitam, stokin berwarna dan banyak isu remeh lain yang menjadi buah mulut rakyat sebelum ini, sudah cukup untuk menunjukkan ketidaklayakannya memegang jawatan itu.
Begitu juga dengan menteri-menteri daripada PKR, DAP dan Amanah, ada di antaranya yang berpestasi rendah dan merapu, maka Tun Mahathir harus berbincang dengan ketua-ketua parti bagi menukar mereka itu.
Contoh yang paling ketara ialah Muhajid Yusof Rawa, rasanya ramai yang setuju beliau ini wajib digantikan segera kerana banyak kenyataannya lebih menimbulkan kekeliruan berbanding menjernihkan keadaan.
Yang menjadi harapan ramai, memadai jika Tun Mahathir sedia menukar beberapa menterinya saja, itu pun sudah cukup membuatkan rakyat lebih gembira dan tidak terus sengsara jiwa mereka.
Tetapi, dengan enggan merombak sama sekali hanya membuatkan rakyat lebih kecewa terhadap beliau beliau dan PH, di sebalik banyak janji manifesto gagal ditunaikan dan menurunkan kos sara hidup rakyat tidak juga menjadi kenyataan sehingga kini.
(Shahbudindotcom 31/03/2019)

0

0

votes
Article Rating
Kongsikan artikel ini


PAK WAN BUAT HAL LAGI….

Belum habis dengan isu kereta terbang dan sikapnya yang diperkatakan seolah-olah tidak faham dengan bidang tugas sendiri, Menteri Pembangunan Usahawan, Redzuan Mohd Yusof nampaknya buat hal sekali lagi.
Beliau yang lebih dikenali dengan panggilan Pak Wan kali ini mengulas pula mengenai projek kontroversi nadir bumi, Lynas di Pahang.
Katanya, kilang Lynas akan diteruskan sebagai satu usaha kerajaan untuk menarik pelabur asing melabur di negara ini.
“Kita nak beritahu kepada pelabur-pelabur bahawa kita tidak akan tutup kilang Lynas. Ia keputusan kerajaan untuk menarik lagi pelabur asing atau dalam negara untuk berkecimpung dalam pembuatan produk-produk seperti di Lynas.
“Itu penting. Ini akan beri satu signal yang jelas kepada pelabur-pelabur asing untuk datang ke sini dan saya mahu menyeru kepada pelabur asing supaya jangan gusar dan jangan khuatir kerana Malaysia Baharu ini adalah satu kerajaan yang mempromosikan suasana perniagaan yang mesra,” katanya lagi.
Alamak….apa sudah jadi ni beb!!
Pertama, sedarkah Pak Wan bahawa penentangan PH terhadap kilang Lynas dan kesannya kepada rakyat dan alam sekitar adalah perjuangan gabungan itu sejak bertahun-tahun lamanya sebelum ini?
Perjuangan itu sebahagiannya telah menyebabkan rakyat lebih menaruh harapan kepada PH dalam membela dan memperjuanglan kehidupan yang lebih baik buat mereka.
Apakah, melalui kenyataan Pak Wan itu bermakna setelah menjadi kerajaan sekarang, agenda perjuangan PH juga turut berubah?
Apakah PH hanya memikirkan soal kemasukan pelabur asing semata-mata tanpa memikirkan kesan sesuatu projek itu kepada alam sekitar dan kehidupan masa depan manusia?
Kedua, apakah memperkatakan tentang kilang nadir bumi, Lynas merupakan bidang tugas beliau selaku Menteri Pembangunan Usahawan?
Bukankah yang sepatutnya lebih berhak bercakap mengenai Lynas ini ialah Menteri Tenaga, Sains Teknologi, Alam Sekitar dan Perubahan Iklim iaitu Yeo Bee Yin?
Kenapa Pak Wan pandai-pandai memberi komen dan tidak menumpukan kepada tugas hakikinya iaitu melahir dan menggalak perkembangan lebih ramai usahawan dalam negara?
Apakah rekod kejayaan beliau yang boleh diingati sejak 10 bulan lalu dalam bidang keusahawanan berbanding rakyat lebih mengenalinya kerana kereta terbang, kereta buluh dan campurtangannya berkaitan Lynas ini?
Dalam artikel sebelum ini, blog ini ada menulis mengenai menteri-menteri yang perlu ditukar kerana dilihat gagal dan berprestasi rendah di mana Pak Wan dilihat adalah salah seorang daripadanya.
Dengan beliau buat hal lagi kali ini dan bercakap mengenai Lynas yang bukan merupakan bidang tugasnya serta seolah-olah mencabuli perjuangan PH selama ini, Pak Wan barangkali sudah boleh diletakkan di senarai teratas perlu disingkirkan.
Dibimbangi, lagi lama beliau duduk di kerusi menteri, lagi merapu kelakuannya dan menyusahkan PH saja akhirnya.
Adakah sesiapa boleh berbisik kepada Tun Mahathir mengenai hal ini?
(Shahbudindotcom 31/03/2019)

0

0

votes
Article Rating
Kongsikan artikel ini


APAKAH TUN MAHATHIR MAHU MEMUFLISKAN NAJIB?

Sejak pagi tadi lagi perbualan umum menjadi hangat di mana-mana berhubung berita tuntutan Lembaga Hasil Dalam Negeri atau LHDN agar Najib Razak membayar cukai sebanyak RM1.5 bilion.
Menurut LHDN, Najib belum mengisytiharkan pendapatan berjumlah kira-kira RM4 bilion, termasuk derma RM2.6 bilion yang didakwa diterimanya daripada lencongan wang 1MDB.
Najib bagaimanapun bertegas mengatakan wang RM2.6 bilion itu adalah derma daripada kerabat Diraja Arab Saudi kepadanya bagi pihak UMNO.
Menurut sumber, tanpa mengambil kira sama ada wang itu merupakan wang curi atau derma, ia masih dianggap boleh dikenakan cukai dan adalah menjadi suatu kesalahan apabila tidak mengisytiharkannya sebagai pendapatan.
Dengan itu, cukai yang perlu dibayar okeh Najib kepada LHDN ialah sebanyak RM1.5 bilion.
Apa yang menjadi bualan dan percakapan ramai ialah tuntutan LHDN ini hanya datang kepada Najib menjelang dua hari sebelum perbicaraannya berkaitan SRC International pada Rabu ini.
Apakah ini suatu kebetulan atau sengaja dirancang untuk memberi tekanan kepada Najib?
Dalam reaksinya sebentar tadi, Najib mempertahankan bahawa beliau tidak tertakluk untuk memenuhi tuntutan LHDN itu kerana derma adalah dikecualikan daripada cukai.
Najib turut menyebut bahawa di bawah undang-undang percukaian, pendapatan yang diperolehi daripada negara luar adalah tidak dikenakan cukai.
Dengan gambaran ini, adalah jelas bahawa Najib tidak bersedia untuk membayar cukai RM1.5 bilion yang dituntut LHDN itu dan mungkin akan membawa ke mahkamah berhubung berkenaan dengannya.
Secara logiknya juga, sesiapa pun yang dikenakan cukai sebanyak itu tidak mungkin sedia untuk membayarnya serta akan berusaha sedaya mungkin melawannya.
RM1.5 bilion atau RM1,500 juta bukan sikit duit untuk semudah itu diberikan oleh seseorang kepada pihak lain.
Ramai yang barangkali lebih sedia diisytiharkan muflis atau bankrap daripada membayar sebanyak RM1.5 bilion.
Dalam kes ini, sementara Najib mungkin akan melawannya melalui proses undang-undang, persoalan lain yang menjadi tanda-tanya ialah apakah tujuan kerajaan Malaysia Baru pimpinan Tun Mahathir melalui LHDN mengemukakan tuntutan itu kepada Najib?
Adakah kerana mahu wang sebanyak RM1.5 bilion itu atau bertujuan untuk memufliskan Najib dan menjadikan kehidupannya sengsara?
Tidak cukuplah dengan tindakan menahan passport dan mendakwa beliau dengan himpunan 39 pertuduhan mahkamah setakat ini?
Apakah permusuhan politik Tun Mahathir dan Najib ini bukan sekadar mahu diakhiri dengan pemenjaraan saja, tetapi juga sehingga memufliskannya untuk sepanjang kehidupan nanti?
Begitukah?
Atau mungkinkah tindakan yang dilihat keterlaluan ini hanya akan mencetuskan lebih rasa simpati rakyat kepada Najib akhirnya?
(Shahbudindotcom 01/04/2019)

0

0

votes
Article Rating
Kongsikan artikel ini


BARU 10 BULAN JADI KERAJAAN, TAK SEPATUTNYA MALAYSIA BARU SUDAH TERPALIT RASUAH

Sebagaimana yang diakui sendiri oleh Menteri Pertanian dan Industri Asas Tani, Salahuddin Ayub, Setiausaha Politiknya kini telah ditahan SPRM berhudung dakwaan menerima rasuah seutas jam tangan berharga RM28 ribu.
Siasatan mendapati beliau didakwa menerima rasuah itu sebagai dorongan untuk membantu sebuah syarikat memperolehi projek-projek di bawah kementeriannya.
Adalah dijangka Setiausaha Politik berkenaan akan dibawa ke mahkamah pagi ini untuk ditahan reman bagi siasatan lanjut.
Dengan kes melibatkan Setiausaha Politik Salahuddin ini, sekurang-kurangnya diketahui sudah ada tiga Setiausaha Politik era Malaysia Baru ini dikaitkan dengan dakwaan rasuah dan salah laku.
Sebelum ini, Setiausaha Politik Mohamad Sabu telah disiasat SPRM kerana didapati status muflisnya tiba-tiba selesai menjelang hari beliau mengangkat sumpah jawatannya.
Beliau bagaimanapun didapati tidak bersalah kerana dikatakan memperolehi pinjaman daripada rakan-rakan dan keluarga untuk menyelesaikan hutang muflisnya itu.
Kemudian, Setiausaha Politik di Kementerian Kerjaraya juga turut diadukan berkaitan salah lakunya dalam pemilihan PKR, baru-baru ini.
Seorang lagi Setiausaha Politik pula telah diarahkan berhenti oleh menterinya kerana didapati giat dalam mengatur projek-projek di bawah kementerian di mana beliau bertugas.
Menteri tersebut yang dikatakan kurang senang dengan perlakuan Setiausaha Politiknya itu telah mengarahkannya meletakkan jawatan dan menggantikan dengan individu lain.
Baru 10 bulan menjadi kerajaan, adalah sesuatu yang menyedih dan memalukan berlakunya kejadian-kejadian seperti ini.
Ini kerana ketika kempen-kempen PRU14, PH lalu telah menjanjikan antara lainnya ialah sebuah kerajaan yang bersih dan bebas daripada rasuah untuk negara ini.
Itu baru yang kita ketahui dan terdedah kepada umum. Mungkin yang masih tersembunyi lebih dahsyat lagi.
Meskipun ada yang sudah dibersihkan nama dan tidak diteruskan siasatan, tetapi banyaknya berlaku kejadian ini sedikit-sebanyak akan menghakis kepercayaan rakyat terhadap PH.
Rakyat akan melihat PH bukan saja tidak berbeza dengan BN, malah dilihat lebih dahsyat lagi kerana baru 10 bulan menjadi kerajaan pun sudah banyak berlaku amalan-amalan tidak sihat itu.
Dalam hal ini bukan saja menteri-menteri harus berpegang kepada etika dan intergriti yang tinggi, lebih daripada itu, mereka juga sepatutnya melantik pegawai-pegawai di kementerian daripada kalangan yang bersih dan boleh diyakini saja.
Janganlah semata-mata kerana kawan baik dan sama-sama susah ketika dalam pembangkang dulu, maka setelah berjaya menjadi kerajaan lalu mereka itu diberikan jawatan serta kedudukan.
Malaysia Baru haruslah bersih dan berbeza dengan BN dahulu. Apatah lagi Perdana Menteri sebelum ini pernah berkata kerajaan yang ada sekarang adalah kerajaan yang bebas daripada rasuah.
Sekarang apa sudah jadi?
Baru RM28 ribu pun sudah gelap mata tanpa memikirkan nama baik keluarga, parti, perjuangan dan kerajaan yang didokong, bagaimana jika ditawarkan habuan berjuta-juta?
Akhirnya, apakah kejadian ini memberi pengajaran kepada mereka yang lain dalam kerajaan Malaysia Baru ini?
Kerajaan harus menunjukkan ketegasan dan tidak bertolak ansur dalam perkara ini. Sebelum kejadian ini menjadi barah yang boleh membunuh masa depan PH, mereka yang durjana dan menjadi petualang dalam Malaysia Baru ini haruslah disingkirkan dengan segera.
Belum terlambat untuk Perdana Menteri  melakukan pembersihan, tidak kira sama ada mereka itu menteri, timbalan menteri, setiausaha politik, pegawai-pegawai menteri atau sesiapa saja, sebelum rakyat menolak kedurjanaan itu melalui peti-peti undi.
(Shahbudindotcom 02/04/2019)

0

0

votes
Article Rating
Kongsikan artikel ini


KENAPA TOK MAT BEGITU MENGHARAP NAJIB DATANG BERKEMPEN UNTUKNYA?

Secara tiba-tiba, calon BN PRK Rantau, Mohamad Hasan mahu Najib Razak datang melawat Bandar Sendayan sebagai sebahagian daripada acara kempen membantunya menjelang pengundian pada 13 April akan datang.
Sejak mengambil alih tugas memangku jawatan Presiden UMNO daripada Zahid Hamidi yang sedang bercuti, inilah kali pertama beliau seperti sangat mengharapkan bantuan daripada Najib.
Dalam PRK Cameron Highlands dan Semenyih, tidak pernah Mohamad Hasan atau Tok Mat menyebut mahu Najib datang berkempen atau mengalu-alukan kehadiran bekas Perdana Menteri itu.
Paling tidak dikatanya, tidak menjadi kesalahan atau masalah dengan kedatangan Najib itu kerana ia sebahagian daripada usaha membantu BN juga.
Di suatu ketika dalam kempen PRK Cameron Highlands misalnya, beliau mengatakan bukan UMNO yang menjemput kedatangan Najib, tetapi penduduk di situ yang berbuat demikian.
Dalam erti kata lain, Tok Mat tidaklah begitu mengalu-alukan sangat kehadiran bekas Perdana Menteri yang dikaitkan dengan skandal 1MDB dan kini popular dengan jolokan “malu apa bossku” itu.
Berhubung keperluan untuk Najib datang melawat Bandar Sendayan, Tok Mat berkata, bandar tersebut dapat dibangunkan adalah atas usaha bekas Perdana Menteri itu selepas 1MDB membeli tanah di situ untuk dibangunkan sebuah pangkalan tentera udara yang baru.
“Jika tidak ada bantuan daripada kerajaan persekutuan sebelum ini, khususnya Najib, pembangunan Sendayan tidak akan dapat dijalankan seperti apa yang kita lihat sekarang,” jelasnya lagi.
Tetapi, mengapakah hanya dalam PRK Rantau ini di mana beliau sendiri yang bertanding, ternampak Tok Mat begitu mengharapkan kedatangan Najib?
Apakah beliau sendiri tidak mampu meyakinkan penduduk Sendayan untuk terus menyokongnya, sedangkan dirinya adalah bekas Menteri Besar Negeri Sembilan sebelum ini?
Untuk PRK Rantau ini, terdapat kira-kira 3,000 pengundi Melayu di Sendayan.
Jumlah tersebut adalah agak besar jika diambil kira hanya 53 peratus pengundi Melayu daripada keseluruhan 20,926 jumlah pengundi di Rantau.
Lantaran kedudukan itu, ramai yang mengatakan siapa yang mampu meraih sokongan majoriti daripada pengundi Sendayan, maka dialah akan menang pada 13 April nanti.
Apa masalah Tok Mat sebenarnya sehingga beliau begitu mengharapkan bantuan Najib?
Meskipun Tok Mat adalah Menteri Besar Negeri Sembilan sebelum ini, tinjauan mendapati tidak sedikit penduduk Sendayan yang marah serta tidak puas hati kepadanya berhubung penjualan tanah dan pembinaan penempatan baru untuk peneroka Felda di situ.
Selain harga tanah, ramai yang agak kecewa dengan keadaan rumah yang disediakan untuk penempatan baru itu.
Ramai penduduk Sendayan melihat Tok Mat lebih memihak kepada pemaju daripada mengutamakan kepentingan peneroka Felda yang sedia menjual tanah mereka.
Untuk itu, sudah kedengaran bisik-bisik suara di Sendayan yang mahu “mengajarnya” dengan tidak memberi undi kepadanya dalam PRK Rantau ini.
Persoalan, mampukah Najib yang dikatakan berjasa mewujudkan pangkalan tentera udara dan mengubah Bandar Sendayan meredakan rasa tidak puas hati pengundi, seterusnya membantu kemenangan Tok dalam PRK Rantau ini?
(Shahbudindotcom 02/04/2019)

0

0

votes
Article Rating
Kongsikan artikel ini


“TOK MAT PERLU TUNJUK CONTOH TERLEBIH DAHULU”

Saya ikut serta berceramah dan membantu sahabat saya dan calon Pakatan Harapan, Dr Streram (N27 Rantau) di Rantau malam tadi.
Saya tekankan bahawa kerajaan Negeri Sembilan di bawah pimpinan YAB Menteri Besar, Dato Seri Hj. Aminuddin Harun sentiasa konsisten memperkenalkan dasar dan program yang membantu rakyat Negeri Sembilan walaupun baru mengambil alih.
Antara isi penting ceramah saya:
1. Jumlah pelaburan asing meningkat pada tahun 2018 dengan angka direkodkan RM 1.6059 bilion berbanding RM 0.736 bilion pada 2017;
2. Mulai April ini, anak Negeri Sembilan yang sedang menuntut di institusi pengajian tinggi awam (IPTA) dan Politeknik di seluruh negara bakal menerima bantuan kewangan RM 100.00 setiap bulan;
3. Guru KAFA mendapat tambahan elaun menjadikan jumlah penerimaan elaun sebanyak RM 950.00;
4. Kerajaan Negeri Sembilan lebih awal melancarkan program “Foodbank” pada Jun 2018 yang menyasarkan golongan asnaf/keluarga B40 mendapatkan bantuan makanan; dan
5. Peruntukan sebanyak RM 3 juta ringgit dibelanjakan sejak Januari 2019 untuk pusat tahfiz, SJKC, dan SJKT.
Calon BN, Dato’ Seri Utama Haji Mohamad Bin Haji Hasan (Tok Mat) pula skrip kempennya adalah perlu dipilih semula ke DUN bagi mewujudkan semak dan imbang kepada kerajaan negeri (https://m.malaysiakini.com/news/470228).
Niat Tok Mat baik tetapi untuk menjadi pembangkang yang efektif, Tok Mat perlu dahulu menunjukkan contoh.
Ketika saya dan MB Negeri Sembilan sekarang menjadi pembangkang, kami telah terlebih dahulu isytihar harta bersama INVOKE Malaysia supaya rakyat boleh tahu nilai kekayaan kami (https://invokemalaysia.org/asset-declaration-akujanji/) .Dr Streram juga telah isytihar harta beliau.
Menteri Besar dan seluruh Exco Kerajaan Negeri Sembilan juga telah isytihar harta pada 18 Julai 2018. Ini tanda komitmen kami untuk terus mengangkat nilai integriti sebagai teras agenda reformasi kerajaan.
Jadinya, kalau mesej Tok Mat adalah berkenaan menjadi pembangkang yang efektif bagi tujuan semak dan imbang, beliau perlu terlebih dahulu memulakan langkah tersebut.
Saya akan terus turun ke bawah berkempen bersama rakan-rakan di Rantau. Gerak kerja dan strategi akan terus disusun sepanjang kempen ini.
SAIFUDDIN NASUTION ISMAIL
Setiausaha Agung PKR.

0

0

votes
Article Rating
Kongsikan artikel ini


JIKA ANWAR SEGERA JADI TPM, SEMUA ISU PERALIHAN KUASA AKAN SELESAI DENGAN SENDIRINYA

Hari demi hari, isu berkaitan kedudukan Anwar Ibrahim sebagai bakal Perdana Menteri ke-8 terus menjadi perbualan, perbincangan dan tidak kurang sebagai bahan spekulasi, batu api serta adu-domba.
Semalam bekas Naib Presiden UMNO, Hishammuddin Hussein, dengan watak seolah-olah dirinya adalah Pengerusi BN, tampil mengatakan Ahli-Ahli Parlimen BN akan mempertahankan Tun Mahathir Mohamad jika berlaku sesuatu yang mengancam kedudukannya sebagai Perdana Menteri.
Kata beliau, BN mahu Tun Mahathir terus menerajui negara sehingga pilihanraya umum datang.
Semalam juga, Azmin Ali ditanya sekali lagi mengenai desas-desus beliau akan dilantik sebagai Timbalan Perdana Menteri pada Ramadan akan datang ini.
Walaupun Azmin mengatakan beliau tidak tahu menahu mengenai khabar angin itu serta tidak memikirkan sangat perkara tersebut, rasanya sudah dua tiga kali beliau menjawab persoalan yang sama sejak 10 bulan lalu.
Tidak memeranjatkan kiranya selepas Hari Raya nanti atau dua tiga bulan akan datang, kita akan membaca lagi berita yang sama yang keluar daripada mulut daripada Azmin.
Hari ini, Pemangku Presiden UMNO merangkap calon BN PRK Rantau, Mohamad Hasan melahirkan keyakinannya bahawa Tun Mahathir tidak akan melakukan penyerahan kuasa kepada Anwar, biar pun sudah ada perjanjian mengenainya
Katanya yang lebih dikenali sebagai Tok Mat, Tun Mahathir lebih sedia membubarkan Parlimen untuk diadakan pilihanraya umum daripada menyerahkan jawatan Perdana Menteri kepada Anwar.
Sebelum ini, sekumpulan Ahli Parlimen BN turut dilaporkan menandatangani akuan bersumpah untuk mempertahankan Tun Mahathir jika berlaku usul tidak percaya terhadapnya di Parlimen.
Kemudian, Pas juga tampil dengan surat contoh yang diberikan kepada Tun Mahathir untuk menyatakan sokongan yang sama.
Realitinya, peralihan kuasa kepada Anwar adalah sesuatu yang diikat dengan perjanjian sebagai persetujuan untuk melantik Tun Mahathir sebagai calon Perdana Menteri sebelum PRU14 lalu.
Perkara lain yang dipersetujui ketika itu ialah membebaskan Anwar daripada penjara serta mendapatkan pengampunan penuh buat dirinya daripada Yang Dipertuan Agong.
Dengan janji memberi pembebasan dan pengampunan sudah dilaksanakan, Anwar kini, tetap dengan penuh kesabaran menunggu janji peraliahan kuasa dalam tempoh dua tahun itu dilaksanakan.
Tiada sama sekali usaha atau rancangan mahu mengusulkan undi tidak percaya kerana ini adalah isu dalaman PH semata-mata serta boleh diselesaikan melalui permuafakatan serta konsenses gabungan itu.
Spekulasi mengenai usul itu hanyalah mainan UMNO dan Pas yang bukan saja bertujuan memecah-belahkan PH, tetapi juga memperlihatkan kebimbangan mereka untuk berdepan dengan Anwar sebagai Perdana Menteri dalam PRU15 akan datang.
Apa lagi yang mampu dilakukan oleh UMNO dan Pas untuk menutup kebimbangan itu selain merelakan diri mereka menjadi batu api dan tukang hantuk di sana sini?
Namun demikian, apakah Anwar dalam masa yang sama mahu membiarkan saja desas-desus, spekulasi dan golongan batu api terus memercikkan spekulasi serta syak wasangka dan perbalahan dalam PH?
Ini baru 10 bulan masa berlaku, bagaimana keadaannya menjelang semakin hampir tempoh dua tahun nanti?
Dalam hal ini, pilihan paling baik buat Anwar ialah beliau mesti segera duduk sebagai Timbalan Perdana Menteri menggantikan tempat isterinya, Dr. Wan Azizah Wan Ismail.
Tambahan pula dengan Anwar sudah menjadi Presiden PKR ketika ini, sepatutnya ia disusuli juga dengan beliau menduduki jawatan nombor dalam kerajaan itu.
Dengan Anwar menjadi Timbalan Perdana Menteri, bukan saja kedudukan beliau sebagai pengganti kepada Tun Mahathir yang sudah mencecah usia 94 tahun akan lebih diyakini, malah golongan penabur spekulasi, pengadu domba dan “hantu raya” dengan sendiri akan “gantung diri” dibuatnya.
Juga, akan mati dengan sendirinya pertanyaan pemberita kepada Azmin tentang bila beliau akan menduduki kerusi Timbalan Perdana Menteri.
Kaedah yang paling baik, lebih cantik jika dapat dilakukan sempena setahun PH menguasai Putrajaya pada Mei depan ialah dengan Dr. Wan Azizah sendiri mengumumkan perletakan jawatannya.
Selepas Dr. Wan Azizah meletakkan jawatannya, Majlis Presiden PH boleh dengan segera memutuskan untuk mencalonkan Anwar untuk mengisi jawatan tersebut.
Setelah Anwar menjadi Timbalan Perdana Menteri sebelum setahun kemudian mengambil alih jawatan Perdana Menteri, isu peralihan kuasa, baik yang melingkari PKR dan Bersatu serta selama ini menjadi bahan spekulasi dan batu api di kalangan UMNO dan Pas serta rakyat seluruhnya, semuanya akan terselesai dengan sendirinya.
(Shahbudindotcom 03/04/2019)

0

0

votes
Article Rating
Kongsikan artikel ini


“20 TAHUN KEADILAN – JANGAN LUPA SEJARAH”

Perutusan Sempena Ulangtahun Keadilan Ke-20
Tarikh ini ternyata bermakna buat pendukung perubahan dan reformasi di mana pada 20 tahun yang lampau lahirnya wahana politik yang diberi nama KEADILAN.
Tidak dinafikan bahawa derita dan jerih payah yang ditanggung di masa lalu, bukan sahaja bagi pihak saya dan keluarga, malah rakyat terbanyak terutamanya, yang terus matang dan setia mendukung dan memungkinkan perubahan yang kita kecapi hari ini.
Benar, usaha dan upaya kita ini tidak terhenti di sini. Malah, ia harus dan wajar diterjemahkan dalam usaha mendirikan semula negara ini yang telah dicurangi sekian lama.
Keangkuhan dan kebobrokan berjaya dihentikan. Ungkapan novelis dan filasuf George Santayana bahawa “mereka yang melupakan sejarah, akan cenderung mengulanginya” ternyata sesuatu yang harus digarap dan ditanggapi oleh semua pendukung keadilan dan kebenaran agar sejarah yang lalu itu menguatkan kita.
Marilah kita rapatkan muafakat dan perkemaskan iltizam dalam usaha menyelenggara semula negara ini dan menyikapi permasalahan rakyat dengan serius.
Keadilan untuk semua.
ANWAR IBRAHIM
Presiden
Parti KeADILan Rakyat

0

0

votes
Article Rating
Kongsikan artikel ini


BILA AGAKNYA PIHAK BERKUASA NAK BERTINDAK TERHADAP TULISAN TAMRIN INI?

Di bawah ini adalah tulisan yang sudah agak lama yang pernah ditulis oleh bekas Ahli Parlimen Batu Berendam, Tamrin Tun Ghafar.
Meskipun ia sudah agak lama, tetapi rasanya apa yang ditulis oleh Tamrin ini sangat relevan dengan kehangatan kempen PRK Rantau yang sedang berjalan sekarang.
Setidak-tidaknya dengan Bank Negara Malaysia, SPRM dan PDRM menjalankan siasatan semula dan mendedahkan hasilnya kepada umum, bukan saja kebenaran dapat diketahui, malah ia juga merupakan peluang kepada Mohamad Hasan atau Tok Mat untuk membersihkan namanya.
Untuk itu, di bawah ini disiarkan semula tulisan Tamrin yang bertarikh 22 Jun 2018 itu.
Sama-samalah kita baca dan menghayatinya.
BILA BNM NAK BUKA SEMULA KES RM 10 JUTA???
Tamrin Tun Ghafar
Jumaat – 22/06/18
( 1 – 15 )
1. Tindakan pertama Mohamad Hassan atau Mat Hassan, apabila dilantik sebagai Menteri Besar Negeri Sembilan ialah menghantar RM 10 juta ke London.
2. Wang tersebut dihantarnya melalui sebuah syarikat Pengurup Wang atau Money Changer.
3. Di atas kesalahan tersebut, Bank Negara Malaysia atau BNM telah mengambil tindakan terhadap syarikat tersebut tetapi tidak terhadap Mat Hassan.
4. Berkali-kali Pembangkang ketika itu mempersoalkan perkara tersebut di Dewan Negeri dan Parlimen tapi tidak dihiraukan.
5. Apakah di bawah Kerajaan sekarang BNM dan SPRM masih mahu menutup kes ini begitu saja sedangkan kes-kes yang lebih ringan diburu sehingga ke lubang cacing?
6. Selain dari kes di atas, rakyat Negeri Sembilan khususnya begitu benci dengan Datuk Azman, abang kepada Mat Hassan yang bertindak seperti ‘Besar Sudu Dari Senduk’ sepanjang beliau menjawat jawatan MB selama ini.
7. Dato Azman adalah orang yang membolot hampir semua kontrak di pejabat-pejabat daerah melalui pelbagai syarikat yang beliau mempunyai kepentingan.
8. Seorang lagi adik kepada MB bernama Dato Ghani Hassan bekas ADUN Rantau juga dilaporkan mempunyai kekayaan bernilai jutaan ringgit.
9. UMNO telah menjadi parti keluarga semasa era Mat Hassan di mana abang (Dato Azman) sebagai Setiausaa, manakala adik (Dato Ghani) menjadi Bendahari tak rasmi sehingga menyebabkan rakyat meluat dan menolak BN dalam pilihanraya lalu.
10. Beliau ini umpama bunga ros yang hanya cantik dilihat tapi penuh dengan duri.
11. Menjelang PRU-14 yang lalu, Mat Hassan menggalakkan Pemuda BN di kawasan Parlimen Rembau bertindak ganas dengan menterbalikkan meja jika terjumpa mereka yang menentang kerajaan di kedai-kedai kopi.
12. Sepatutnya sebagai seorang MB beliau tidak bertindak seperti seekor binatang buas dan ganas.
13. Walau pun menang tanpa bertanding, oleh kerana calon Pembangkang dihalang dari memasuki Dewan ketika penamaan calon, namun kiraan undi membuktikan calon Parlimen Rembau, Khairy Jamaluddin kalah teruk di kawasan DUN Rantau di mana Mat Hassan sebagai ADUNnya.
14. Jika UMNO terus memilih orang sebegini sebagai Timbalan Presidennya, maka sudah patutlah UMNO dikuburkan oleh rakyat yang bencikan penyelewangan kuasa dan rasuah.
15. Semoga BNM, SPRM dan Bukit Aman bertindak segera terhadap beliau sebelum Parlimen bersidang pada pertengahan Julai nanti.
Terima Kasih.

0

0

votes
Article Rating
Kongsikan artikel ini


KALAU TOK MAT TANDING PARLIMEN, KJ NAK CAMPAK KE MANA?

Hanya menjelang kira-kira seminggu lagi sebelum hari pengundian pada 13 April depan, calon BN PRK Rantau, Mohamad Hasan secara terbuka telah membayangkan hala tuju masa depannya.
Bayangannya ialah beliau mahu bertanding di kerusi Parlimen dalam PRU15 akan datang.
“Berilah kepercayaan kepada saya. Saya pasti akan menjalankan tugas yang tuan-tuan berikan.
“Tapi rasa-rasanya dalam PRU15 akan saya tidak lagi akan bertanding di Rantau ini.
“Rasa-rasanya saya akan bertanding di Parlimen pula,” kata Mohamad Hasan yang lebih dikenali sebagai Tok Mat dalam kempennya di Sendayan.
Apabila beliau membayangkan mahu berpindah bertanding ke Parlimen, kerusi yang munasabah baginya tentulah Rembau.
Parlimen Rembau diwakili sejak 2008 oleh Khairy Jamaluddin atau KJ yang juga merupakan Timbalan Ketua UMNO Bahagian Rembau.
Tok Mat pula adalah Ketua UMNO Bahagian Rembau.
Dalam pemilihan UMNO tahun lalu, Tok Mat menang sebagai Timbalan Presiden UMNO, sementara KJ tewas dalam pertandingan merebut jawatan Presiden UMNO kepada Zahid Hamidi.
Berikutan Zahid Hamidi sedang bercuti sekarang ini, Tok Mat kini menjalankan tugas selaku Pemangku Presiden UMNO.
Keinginan Tok Mat untuk bertanding di Parlimen Rembau dalam PRU15 akan datang tidak lain mungkin kerana congakannya bahawa BN, terutama melalui kerjasama dengan Pas, mempunyai peluang yang seimbang untuk menang dalam pilihanraya akan datang.
Jika menang, selaku peneraju UMNO, tentulah Tok Mat mahu menjawat jawatan Perdana Menteri dan hanya dengan menjadi Ahli Parlimen saja membolehkan beliau memegang jawatan tersebut.
Kalau hanya sebagai Adun Rantau atau melalui perlantikan sebagai Senator misalnya, ia tidak melayakkan beliau memegang jawatan Perdana Menteri.
Cumanya, dengan Tok Mat siang-siang lagi sudah membayangkan mahu berpindah ke kerusi Parlimen, ke mana KJ mahu dicampakkan?
Kesian KJ, awal-awal lagi masa depannya sudah dicantas oleh Tok Mat!!
(Shahbudindotcom 05/04/2019)

0

0

votes
Article Rating
Kongsikan artikel ini


PERTEMUAN RUTIN BULANAN ANWAR DENGAN TUN MAHATHIR

Pertemuan selama 40 minit dengan Perdana Menteri Tun Dr Mahathir Mohamad di Pejabat Perdana Menteri hari ini menyentuh beberapa perkara.
Antaranya adalah memaklumkan Tun tentang perkembangan terkini kempen Pakatan Harapan di Rantau.
Beliau juga mengulangi seruan agar para pengundi memberi sokongan dan dukungan kepada Dr S Streram.
Perdana Menteri juga menjelaskan beberapa keputusan penting kerajaan termasuk penarikan diri Malaysia dari meratifikasi Statut Rom.
Selain itu, saya turut diberitahu mengenai langkah menyelamatkan institusi Tabung Haji dan Felda yang memerlukan perhatian dan tindakan serius pihak kerajaan.
ANWAR IBRAHIM
5 April 2019.

0

0

votes
Article Rating
Kongsikan artikel ini


20 TAHUN PKR, REFORMASI TIDAK MATI

Dua hari lalu PKR menyambut ulang tahun ke-20 penubuhannya sejak parti itu diwujudkan pada tahun 1999 yang lalu.
Ulang tahun ke-20 ini selalu disebut ulang tahun ke-20 perjuangan reformasi.
Sesuai dengan kempen PRK Rantau yang sedang berlangsung, sambutan itu telah diadakan di Dataran Rantau dengan dihadiri pemimpin-pemimpin utama PKR serta ribuan penyokongnya.
Kepada yang terlibat dan menyaksikan perjuangan PKR sejak 20 tahun lalu, detik ini tentunya suatu kebanggaan kerana peluh, airmata dan darah yang tumpah selama ini telah menghasilkan kejayaan yang membanggakan.
Daripada sebuah parti pembangkang yang ramai orang melihatnya tidak ada harapan kerana kononnya hanya memperjuangkan nasib seorang individu berlindungkan reformasi, perjuangan 20 tahun itu akhirnya menukar PKR menjadi tunjang kepada kerajaan yang mengusai Putrajaya.
Namun demikian, ada pihak yang sinis dengan ulang tahun ke-20 PKR ini.
Mereka memperlekeh dengan mengatakan PKR dulunya ditubuhkan untuk menentang Tun Mahathir Mohamad, tetapi setelah 20 tahun berlalu, parti itu sudahnya berada di bawah kekuasaannya semula yang kini menduduki kerusi Perdana Menteri buat kali kedua.
Dengan yang demikian, kata mereka lagi, ulang tahun ke-20 PKR ini lebih sesuai disebut sebagai tarikh matinya perjuangan reformasi.
Benarkah begitu?
Memang benar PKR ditubuhkan untuk menentang dan menjatuhkan Tun Mahathir ketika beliau berkuasa bersama UMNO dan BN dahulu.
Tetapi, kerana kukuhnya nama PKR dan kentalnya perjuangan reformasi yang dibawanya itulah yang akhirnya menyebabkan Tun Mahathir “mencari” Anwar Ibrahim di mahkamah pada 2016 lalu untuk berbaik dan berdamai dengannya.
Tun Mahathir kemudian bukan saja bersetuju dengan agenda reformasi, malah beliau dan semua calon PH telah menggunakan simbol PKR dalam PRU14 sehingga berjaya menamatkan era pemerintahan BN yang berkuasa sejak 61 tahun lalu.
Tidakkah ini semua sesuatu yang cukup membanggakan buat PKR dan perjuangan reformasi sejak kewujudannya pada 1999 itu?
Meskipun Tun Mahathir kini adalah Perdana Menteri, namun dengan persetujuan peralihan kuasa yang telah dimuktamadkan kepada Anwar selepas ini, PKR dan reformasi bukan saja tidak mati dan tidak juga berada di bawah kekuasaan Pengerusi PH itu, malah akan terus subur dalam membina negara ini.
Bersama jumlah 50 kerusi Parlimen yang dimilikinya serta deretan pemimpin muda dan berwibawa yang dimilikinya, PKR dipercayai akan terus hidup subur di negara ini, sesuai dengan komposisi rakyat berbilang kaum yang ada.
Lebih darioada itu, dengan kedudukan yang kukuh menguasai kerajaan sekarang, perjuangan reformasi yang diperjuangkan selama ini juga pastinya akan satu demi satu menjadi kenyataan selepas ini.
Selepas tragedi 1998 dan kemudian PKR ditubuhkan pada 1999, reformasi bukan saja suatu ungkapan biasa bagi rakyat jelata, malah suatu keperluan ke arah membina negara yang lebih baik untuk semua.
(Shahbudindotcom 06/04/2019)

0

0

votes
Article Rating
Kongsikan artikel ini


HIBAH TH RENDAH HANYA TAHUN INI, DIJANGKA TIADA LAGI KEJUTAN DI MASA DEPAN

Segala puji bagi Allah tuhan sekalian alam dan Nabi Muhammad kekasih Allah dan hambanya.
Ada yang bertanya mengapa hibah tabung haji sangat rendah? lalu muncul sedikit kepanikan dan ketidakpuasan hati, sebahagian didasari kebimbangan tulen, sebahagian yang lain pula hanya bersumber kepada sebab kebencian dan perseteruan politik. Adalah diingatkan tulisan ini bukan dari orang politik, saya sekadar usaha berkongsi ulasan untuk bacaan orang ramai yang bertanya.
Info dan fakta dalam ulasan saya ini bersumber dari pihak Tabung Haji sendiri dan saya tiada kepentingan dalam TH malah saya telah pun beberapa menunaikan haji melalui perjalanan sendiri sewaktu belajar dahulu, tiada satupun bersama TH.
Ulasan ini dibuat bagi melaksanakan tugasan menjawab soalan mereka yang cintakan ilmu dan kebenaran. Saya hanya sekadar menyampaikan maklumat sebenar sekdar yang saya faham, saya juga tiada sebarang autoriti atau kuasa untuk menjustifikasi berlebihan, mempertahankan atau mempengaruhi sebarang keputusan komersial, operasi dan penstrukturan oleh pihak TH.
Justeru, jika ada keputusan dan tindakan TH yang tidak dilihat tepat dari sudut komersial, itu adalah perbezaan biasa sudut pandangan komersial dari seseorang individu atau institusi dengan pengurusan TH. Ia tidak semestinya lebih tepat atau lebih baik dari keputusan TH, kerana TH diyakini lebih fahami luar dalam organisasi yang diurusi mereka.
Telah beberapa bulan saya dan TH memberikan gambaran bahawa hibah memang akan rendah tahun 2018, malah saya juga telah berkongsi info bahawa 1-2 % adalah kemungkinan besar hibah TH bagi tahun 2018, hasil kajian dari kaedah pensturktuan semula yang dilaksana oleh TH. Justeru, sesiapa yang ikuti isu ini sejak dari awal, sudah tentu tidak pelik dan tidak mengejutkan dengan kadar 1.25 % tersebut. Lihat gambar
INTRODUKSI
Hibah itu dari Bahasa arab yang ertinya adalah hadiah. Dari sudut kontrak dalam fiqh muamalat, adalah pelik dan tiada kewajaran untuk penerima hibah memarahi hadiah yang kecil diberi oleh pemberi hadiah. Maka hibah kecil berbanding sebelum tentunya bersebab. Kerana kontrak syarah yang digunapakai oleh Tabung Haji dengan penyimpan adalah Wadi’ah Yad Dhamanah yang beerti kontrak pinjaman wang. Maka hadiah dan jumlahnya mestilah diberi secara tanpa paksa dan sukarela oleh pemberi hadiah bagi mengelakkan elemen riba. Hal ini juga telah diteliti oleh Majlis Penasihat Shariah TH.
SEKARANG, APA SEBAB HIBAH TH TERLALU RENDAH?!
1. Baiklah, namun apa sebabnya ia terlalu rendah ? Ada pelbagai sebabnya yang tercantum dan membarah antaranya :-
a) Kelemahan pengurusan TH yang dahulu (kerana hibah 2018 adalah refleksi tugasan dan keputusan pengurusan TH sejak dari tahun sebelumnya sehinggalah tahun 2017 & 2018), sebahagian keputusan ini tidak dianggap jenayah kerana menurut undang-undang, kelemahan ‘certain type of bad investment decision is not a crime’, maka tidak semua jenis kelemahan boleh diheret ke mahkamah. Sebahagian lagi yang lain, telah pun dilaporkan kepada polis dan dalam siasatan iaitu kes yang merugikan Tabung Haji. Antara kes-kes yang membawa kerugian seperti arahan untuk tidak menjual saham FGV sehingga kerugian RM 1.1 bil, TH menyelamatkan Ramunia (nama lama sebelum ditukar kepada nama TH heavy) sehingga kerugian RM 670 juta dan TH membeli 30 % peilikan dalam syarikat Putrajaya Perdana melibatkan RM 144 juta kerugian.
Menurut laporan TH, Lembaga Pengarah TH baharu telah membuat laporan polis dan Suruhanjaya Perkhidmatan Rasuah Malaysia (SPRM) terhadap ahli lembaga pengarah dan pengurusan lama.
Laporan pertama melibatkan Program Yayasan Tabung Haji (YTH) 2017, di mana dana berjumlah lebih daripada RM22.0 juta telah dikeluarkan untuk aktiviti yang mempunyai kecenderungan politik. Ia bertentangan dengan Memorandum dan Artikel Persatuan YTH
Laporan kedua dibuat ke atas beberapa pengurusan TH yang lalu berhubung dengan salah nyata dan penyembunyian maklumat penting yang melibatkan penjualan saham TH dalam tahun 2012 sebanyak 95% dalam PT TH Indo Plantations yang dipegang oleh dua anak syarikatnya, iaitu TH Indopalms Sdn Bhd (THI) dan TH Indo Industries Sdn Bhd (THII) kepada PT Borneo Pacific (PT Borneo) dengan harga AS$910 juta (RM 3.7 billion).
Laporan ketiga dibuat pada bulan Januari 2019 berhubung dengan akaun kewangan TH bagi tahun berakhir 31 Disember 2017 (FY17). Laporan ini melibatkan pembentangan laporan kewangan oleh bekas para eksekutif utama TH sehingga berjaya mengisytiharkan hibah walaupun keuntungan tidak mencukupi, bertentangan dengan Akta Tabung Haji 1995.
Pihak polis sedang membuat siasatan mengikut Seksyen 420 dan 409 Kanun Keseksaan kerana menipu.
Selain itu, SPRM juga sedang menyiasat ahli lembaga pengarah dan pengurusan yang lama. Lebih banyak laporan polis akan dibuat pada masa hadapan berkaitan dengan kerugian yang dialami oleh TH. Rujuk
https://www.tabunghaji.gov.my/ms/kenyataan-akhbar/fri-11302018-1200/tabung-haji-membuat-dua-laporan-polis-terhadap-mantan-pengerusi)
Juga baca ( http://www.astroawani.com/berita-malaysia/jsjk-jalankan-siasatan-susulan-laporan-polis-tabung-haji-192732)
b) Melanggar Akta Tabung Haji 1995
Mantan Gabenor Bank Negara Malaysia, Tan Sri Zeti Akhtar Aziz pernah menulis surat kepada Mantan Menteri yang bertanggungjawab pada 23 Disember 2015 untuk memberi amaran bahawa TH mengalami masalah kekurangan aset.
Walau bagaimanapun, Kerajaan tidak mengambil iktibar daripada amaran tersebut dan terus membenarkan TH membayar hibah (dividen) yang tinggi, walaupun keuntungannya tidak mencukupi.
Melihat laporan kewangan TH tahun 2017, hanya mencatatkan rosot nilai sebanyak 120.4 juta sahaja, maka seolahnya TH tiada kerugian dan serta asetya melebihi liabiliti termasuk kerugian, namun hakikat sebenarnya ukur rujuk rosot nilai telah diubah, menyalahi standard piawaian perakaunan yang dipakai oleh TH sendiri iaitu menurut Financial Reporting Standard Consensus no 14 di bawah ‘impairment’ mengkehendaki TH merekodkan semua ini sebagai kerugian, apabila ia dikembalikan menurut standard yang betul, rosot nilai tahun 2018 menokok sebanyak 12.5 kali ganda sehingga menjadi 1.507 bilion. Inilah yang menjadikan TH kekurangan asset berbanding liabiliti serta MENYEKAT PEMBERIAN HIBAH YANG LEBIH BESAR.
c) Faktor politik dan ekonomi dalam negara dan juga faktor ekonomi luar negara seperti Federal Reserve USA menaikkan kadar faedahnya sebanyak 4 kali pada tahun 2018, naik dari 2 $% kepada 2.25 %, ini menyebabkan pelabur global mengutamakan Pasaran Saham USA yang lebih menyakinkan berbanding pasaran negara-negara membangun termasuk Malaysia, Trade War di antara China & USA turut beri kesan besar kepada kesatabilan pasaran sahama (rujuk https://www.businessinsider.my/global-stock-markets-tumble-after-weak-china-trade-data-2018-12/?r=US&IR=T ).
Begitu juga juga kekalutan isu Brexit yang pengaruhi seluruh pasaran saham serantau termasuk Asia. Ini tentunya menjadi salah satu penyebab tambahan bagi jatuhnya nilai pelbagai saham yang dipegang oleh TH juga. Tidak dinafikan, perubahan kerajaan PH dari BN buat pertama kali dalam sejarah Malaysia turut menambah lagi perisa ketidaktentuan pasaran saham di Malaysia. Ia perkara lumrah bagi sebuah perubahan besar dalam sesebuah negara.
HIBAH DAN AKTA TABUNG HAJI
Berpegang kepada Akta Tabung Haji. Menurut CEO Tabung Haji Datuk Seri Zukri Ab Samat dalam sidang media pengumuman hibah, akta TH menghadkan pemberian hanya pada lebihan (surplus) aset berbanding liabiliti, maka walaupun keuntungan semasa TH adalah RM2.014 bil, tetapi jumlah yang boleh diagihkan berdasarkan Akta TH (bagi memastikan agar liabiliti tidak lebihi asset lagi) HANYALAH RM913 JUTA SAHAJA. Itulah jumlah yang membentuk 1.25 % hibah tahun 2018 yang terendah dalam sejarah.
Dijelaskan juga oleh pengurusan terkini TH, sejak beberapa tahun dahulu TH mampu memberikan hibah tinggi kerana wujud manipulasi piawaian perakaunan TH dan juga ketidaktepatan kedudukan akaun TH. Akibatnya hibah bagi beberapa tahun lalu adalah datang dari wang depositor bukannya dari untung perniagaan sebenar. Ia adalah resepi keruntuhan TH sekiranya diteruskan serta tidak diperbaiki dan diperbetulkan. Bermakna, Hibah tinggi masih boleh diberi tetapi dengan cara melanggar akta TH, mengubah ambang rosot nilai secara salah sekaligus melanggar piawaian perakauan TH sendiri dan menggunakan deposit penyimpan. Ini semua kalau dilakukan pada tahun 2018, pasti boleh memberikan lebih dari 6 % hibah tetapi ia salah di sisi undang-undang dan juga syara’ serta menjatuhkan standard TH seperti skim cepat kaya pak man telo yang menggunakan duit pelabur awal untuk membayar pelabur terkemudian, bukan didasari oleh untung perniagaan tetapi memusing-musing wang penyimpan.
BAGAIMANAKAH TANGGUNGAN KOS PENYELAMATAN TH AKAN DIBIAYAI OLEH KERAJAAN?
Berdasarkan maklumat dari siding akhbar TH, Iaitu melalui suntikan dana bersih sejumlah RM17.8 bilion ke dalam TH akan dibiayai oleh Kerajaan dalam tempoh 10 tahun, iaitu dari tahun 2020 sehingga tahun 2030.
BAGAIMANAKAH KERAJAAN SEDANG MENYELAMATKAN TABUNG HAJI?
i. Kerajaan menerusi sebuah syarikat tujuan khas atau special purpose vehicle (SPV), iaitu Urus Jamaah Sdn Bhd (UJSB) yang diketuai oleh CEO yang baru dilantik iaitu Sdr Izad Shahadi, membeli aset TH yang kini bernilai hanya RM9.7 bilion dengan harga yang lebih tinggi pada RM19.9 bilion.
ii. Pembayaran RM19.9 bilion ini terdiri daripada:
a. RM10.0 bilion dalam bentuk sukuk berkupon sifar dengan pulangan 4.05% setahun bertempoh 7 tahun.
b. RM9.6 bilion dalam bentuk sukuk berkupon sifar dengan pulangan 4.10% setahun bertempoh 10 tahun.
c. RM0.3 bilion dalam bentuk bayaran tunai yang dijana menerusi aset RM9.7 bilion yang telah dijual kepada SPV (dividen dan sewa yang diperolehi).
iii. Dengan penerimaan aset-aset bernilai RM19.9 bilion, nilai aset TH akan bertambah dan melebihi liabilitinya sambil mematuhi piawaian yang sepatutnya.
iv. Dengan peningkatan nilai asetnya, TH akan terus mampu membayar hibah menurut keuntungan yang diperolehi pada masa depan.
Dengan kata lain, Kerajaan akan menanggung beban kewangan sebanyak RM19.6 bilion untuk menyelamatkan TH. Kos yang akan ditanggung oleh Kerajaan ke atas sukuk bernilai RM19.6 bilion tersebut dianggarkan sebanyak RM7.9 bilion, dan ini juga akan dibiayai oleh Kerajaan. Ini menjadikan tanggungan kasar Kerajaan untuk menyelamatkan TH sebanyak RM27.5 bilion yang disandarkan kepada aset bernilai RM9.7 bilion. Selepas menolak nilai aset sebanyak RM9.7 bilion, Kerajaan akan membuat suntikan dana bersih sebanyak RM17.8 bilion ke dalam TH yang akan dibayar dalam tempoh 10 tahun.
KESIMPULAN
Berdasarkan kenyataan CEO TH, rumusannya keadaan TH sekarang adalah
1. Defisit telah berjaya ditutup. Hibah boleh diagihkan mengikut Akta Tabung Haji
2. Semua kerugian rosot nilai telah direkodkan. Dijangka tiada lagi kejutan di masa hadapan
3. Kedudukan Kewangan telah pulih. Pulangan yang stabil daripada aset yang berdaya saing
4. Sokongan daripada Kerajaan melalui peruntukan tahunan diberikan untuk memastikan semua Sukuk ditebus semula oleh SPV
5. Hak Keutamaan dimiliki TH yang mana TH boleh mengambil semula aset yang telah dipindahkan setelah dipulihkan
6. Tadbir Urus dan Ketelusan yang lebih baik. Pengawalseliaan yang diperkukuhkan serta pengurusan pelaburan dan risiko yang lebih mampan.
7. Subsidi haji masih ada bagi mereka yang ingin menunaikan haji termasuk pengiring.
8. Simpanan penyimpan semua selamat malah dijamin 100% oleh kerajaan.
9. Aset yang dipegang oleh SPV Urusharta Jemaah Sdn Bhd (UJSB) kini diuruskan sendiri oleh UJSB yang diketuai oleh CEO Melayu Muslim bernama Izad Shahadi Mohd Sallehuddin dengan dibimbing oleh 5 orang ahli Lembaga Pengarah yang semuanya Islam. Prokhas dan CEO berbangsa Cina tiada lagi peranan dalam hal ini.
10. Keputusan besar dan penting berkaitan urusan TH semuanya dibawa ke Kabinet Menteri dan tiada sama sekali dikawal oleh Menteri Kewangan atau mana bukan muslim. TH adalah di bawah tugasan YAB Perdana Menteri dan YB Menteri Hal Ehwal Agama sahaja.
11. Pandangan saya bagi pendepositor, bagi sesiapa yang menyimpan untuk menunaikan haji, terlebih baik untuk mereka kekal dalam TH bagi melunaskan hasrat mulia dan kewajiban haji terbabit serta mendapat subsidi haji dari TH. Bagi penyimpan untuk keuntungan yang lain dari itu termasuklah 1.3 % penyimpan kaya di TH yang merupakan pemegang RM 37 bil dari keseluruhan jumlah simpanan RM 74 bil wang penyimpan, bertenanglah sekejap dan kemudian dengar dan fahami penjelasan pihak tabung haji dan bukan orang politik dari mana-mana parti politik sama ada pembangkang atau kerajaan (mereka saling melobi sokongan).
Sebaiknya fahamkan penjelasan CEO Tabung Haji Datuk Zukri Samad sebagaimana yang beliau huraikan dalam sidang media tadi. Biarlah kita mengambil maklumat dari bukan orang politik, ia lebih terpercaya. Insha ALlah. ( https://www.youtube.com/watch?v=3GwJvbc_sKw&t=26m43s).
Jika masih tidak percaya, maka duit simpanan itu adalah duit anda, anda paling berhak menentukan keputusan terbaiknya. Tahniah bagi mereka yang mampu membaca dan berusaha faham dari awal sehingga di para terakhir ini. Semoga hidayah dan kebenaran milik kita bersama.
Sekian.
Dr. Zaharuddin Abd Rahman
Prof Adjung UNISEL
Pengarah Urusan Elzar Shariah Solution Sdn Bhd
(www.elzarshariah.com)
4 April 2019.

0

0

votes
Article Rating
Kongsikan artikel ini


DI MANA TOK MAT DAPAT WANG RM10 JUTA ITU?

Menjawab berkenaan pemindahan wang RM10 juta ke London pada 2008 melalui pengurup wang yang kini dilaporkan kembali kepada SPRM, calon BN PRK Rantau, Mohamad Hasan berkata, tiada kesalahan dilakukannya dalam urusan tersebut.
Katanya, SPRM sudah pun menjalankan siasatan dan beliau telah didapati tidak bersalah berkenaan pemindahan wang itu.
Menurut Mohamad atau Tok Mat, wang yang dipindahkannya itu adalah untuk membeli sebuah apartment di London.
Isu wang RM10 juta ini telah menjadi bualan ramai sejak bermulanya kempen PRK Rantau lagi dan terbaru, Speaker DUN Negeri Sembilan, Zulkefly Mohamad Omar diberitakan telah melaporkan sekali lagi kes itu kepada SPRM.
Dengan isu ini kembali menjadi bualan ramai serta telah dilaporkan sekali lagi kepada SPRM, adalah penting untuk pihak berkuasa pencegah rasuah itu segera menjalankan siasatannya.
Siasatan boleh dilakukan semula kerana ada keraguan dalam siasatan oleh SPRM di bawah era BN sebelum ini di mana hanya pengurup wang saja yang didapati bersalah dan dikenakan denda.
Jika Pejabat Peguam Negara mendapati pengurup wang bersalah, bagaimanakah Tok Mat yang merupakan pemilik wang boleh dilepaskan begitu saja?
Di manakah keadilan dalam hal ini?
Apakah Tok Mat dilepaskan semata-mata kerana BN yang berkuasa ketika itu?
Oleh yang demikian, kerajaan PH dan Malaysia Baru ini harus segera membuka semula kertas siasatan berhubung pemindahan wang RM10 juta tersebut.
Selain itu, SPRM juga hendaklah menyiasat di mana dan bagaimana Tok Mat memperolehi wang RM10 juta itu?
Tok Mat mula menjadi Menteri Besar Negeri Sembilan pada 2004 dan tentu menghairankan jika hanya selepas empat tahun kemudian, beliau sudah memiliki wang RM10 juta untuk membeli sebuah apartment secara tunai di London.
Biasanya juga, jika seseorang itu sudah mampu membeli sebuah apartment secara tunai berharga RM10 juta, dia mungkin ada berpuluh juta lagi dalam akaun banknya.
Jadi, berapa sebenarnya jumlah sebenar kekayaan Tok Mat?
Sama ada wang tersebut merupakan pendapatannya semasa menjadi Menteri Besar atau perolehan sewaktu menyertai korporat sebelum itu atau jika melalui sumber-sumber lain, ia perlu disiasat dan hendaklah dijelaskan kepada umum.
Lebih-lebih lagi kepada pengundi Rantau sebelum 13 April ini, mereka tentu juga ingin tahu mengenainya.
Kiranya SPRM lambat menjalankan siasatannya, beranikah Tok Mat berterus-terang dan berlaku jujur kepada pengundi Rantau sebelum 13 April ini?
(Shahbudindotcom 07/04/2019)

0

0

votes
Article Rating
Kongsikan artikel ini


PENELITIAN AWAL ILHAM CENTRE TENTANG PRK RANTAU

Sempena PRK Rantau ini, pasukan penyelidik Ilham Centre akan turun membuat tinjauan akhir bagi meramalkan parti yang berpotensi untuk memenangi kerusi ini.
Sebelum tinjauan akhir dijalankan, kami telah membuat beberapa penelitian awal di lapangan. Rumusan penelitian tersebut seperti berikut:
1. Persaingan di DUN Rantau dilihat terbuka, boleh dianggap pertembungan ‘kalah mati’, sangat taktikal namun masih seimbang. Kedua-dua parti BN dan PH masih berpeluang untuk memenangi pertembungan ini.
2. Persaingan ini lebih kepada Tok Mat lawan PH kerana faktor personaliti Tok Mat lebih mendominasi berbanding BN. Politik balas jasa dan kenang budi sangat berkesan pada PRK kali ini atas bakti Tok Mat sebagai mantan MB selama 3 penggal. Manakala Dr Streram, calon PH kurang dikenali diperingkat bawahan tambahan pula beliau adalah orang luar.
3. Bagi Tok Mat, Rantau adalah kerusi mesti menang atas 2 sebab; pertama, beliau adalah penyandang kerusi itu untuk 3 penggal. Kedua, kerusi ini melibatkan Timbalan Presiden yang menjalankan tugas Presiden UMNO. Maka, kemenangan ini bakal menjadi suntikan moral bagi mengembalikan sokongan kepada UMNO setelah Umno mengalami krisis keyakinan sejak kalah pada PRU 14 lepas, serta mengembalikan keyakinan ahli terhadap kepimpinan yang tercalar dengan isu integriti dan salah laku.
4. Jika Tok Mat kalah di Rantau ini, sekali lagi UMNO dan BN akan terdedah kepada ketidakstabilan kepimpinan. Jika Tok Mat yang sedang memimpin UMNO dan BN ini ditolak oleh pengundi di kawasan sendiri, akan wujud sekali lagi elemen hilang kepercayaan kepada kepimpinan beliau, UMNO berisiko terjerumus kepada krisis keyakinan kepimpinan sekali lagi.
5. Tok mat sangat memerlukan undi bukan Islam (Cina dan India). Dijangka undi Melayu kekal kepadanya kerana isu-isu Melayu Islam begitu signifikan kepada pembangkang saat ini. Formula kemenangan PH sangat bergantung kepada peralihan (swing) 20% undi Melayu, dan memastikan undi bukan Islam agar kekal bersama PH.
6. Manakala bagi PH, kemenangan di Rantau penting atas 3 sebab;
i) Menafikan kebangkitan UMNO yang mendapat momentum ekoran kemenangan di Cameron Highland dan Semenyih.
ii) Merupakan ‘wake up call’ bagi memulihkan kepercayaan pengundi kepada kerajaan PH setelah kalah dalam 2 siri PRK berturut-turut di atas kelemahan menangani isu berkaitan Agama, kaum (Melayu-Islam) dan melibatkan ekonomi rakyat
iii) mengukuhkan pengaruh PH diperingkat akar umbi yang sehingga kini masih tidak berstruktur, longgar dan masih bergerak atas kapasiti parti masing-masing.
7. Jika PH menang ia merupakan ‘bonus’ dan boleh dianggap sebagai ‘giant killer’ kerana penyandangnya adalah Tok Mat. Tekanan lebih tertumpu kepada Tok Mat bagi mengekalkan kemenangan kerana jika kalah ia bakal memberikan tamparan hebat kepada UMNO-BN.
8. Berbaki 6 hari berkempen, atas faktor calon, BN mendahului dihadapan. Jentera BN lebih tersusun dan ramai petugas dikalangan orang tempatan berbanding PH. Mampukah strategi ceramah kelompok, tidak menyerang peribadi Tok Mat secara terbuka, dan tetemu mata dikalangan pengundi yang dilakukan oleh PH berjaya meraih sokongan Melayu dan melonjakkan sokongan bukan Melayu dikala persepsi prestasi PH diperingkat persekutuan dan Negeri dilihat lemah serta isu-isu nasional masih tidak memihak kepada PH pada waktu ini.
9. Walaupun faktor demografi pengundi yang hampir seimbang antara pengundi Melayu yang kuat menyokong BN dan pengundi Cina dan India yang berpotensi mengundi PH namun sehingga pusingan ini Tok Mat masih mendahului pilihan antara calon-calon yang lain. Bezanya adakah dua calon bebas akan berperanan sebagai pengganggu untuk memecahkan sedikit undi berdasarkan kaum dan mampu memberi kelebihan pada PH di saat akhir?
Azlan Zainal
ILHAM Centre

0

0

votes
Article Rating
Kongsikan artikel ini


PENGIKTIRAFAN BUAT ANWAR

Minggu lalu, Tun Mahathir Mohamad sekali lagi menepis tanggapan bahawa Anwar Ibrahim bukan penggantinya.
Katanya, apabila berhenti nanti, orang yang akan menggatinya ialah Presiden PKR itu sebagaimana yang telah dipersetujui oleh PH sebelum ini.
“Semua orang berhak memberi pendapat, tetapi pendirian saya dalam soal pengganti Perdana Menteri tidak berubah,” jelas Tun Mahathir lagi.
Semalam pula, melalui interbiu dengan NST, Tun Mahathir memperakui bahawa Anwar adalah pemimpin yang lebih baik berbanding Najib Razak.
Beliau turut mengakui peranan dan sumbangan Anwar sebagai arkitek dalam membentuk PH atau dulunya PR sehingga ia berjaya menjadi gabungan pembangkang yang mantap serta akhirnya berjaya menumbangkan BN dalam PRU14 yang lalu.
Tambah Tun Mahathir lagi, Anwar memiliki kualiti kepimpinan yang baik untuk mengetuai PH.
Bersama pengiktirafan Tun Mahathir itu, Ketua Penerangan PKR, Shamsul Iskandar Mohd Akin turut mengeluarkan kenyataan seperti di bawah ini:-
KENYATAAN MEDIA
“Mahathir-Anwar. Serumpun bagai serai, seliang bagai tebu”.
Merujuk kepada wawancara eksklusif Perdana Menteri Malaysia Tun Dr. Mahathir bin Mohamad bersama Pengarang Kanan New Straits Times (NST) di Putrajaya yang dipetik oleh akhbar Berita Harian hari ini, Parti Keadilan Rakyat (KEADILAN) mengalu-alukan pandangan ikhlas YAB Perdana Menteri ke atas Presiden KEADILAN YB Datuk Seri Anwar Ibrahim dengan mengakui bekas timbalan beliau itu sebagai seorang yang berpengalaman luas dan merupakan arkitek yang telah membentuk Pakatan Rakyat sekaligus menyerlahkan kepimpinan beliau.
Semenjak kemenangan Pakatan Harapan didalam PRU 14 yang lalu, kejayaan menumbangkan kerajaan Barisan Nasional yang telah bertapak selama 61 tahun merupakan satu kejayaan yang tidak terduga.
Jelas kejayaan ini tidak datang bergolek tanpa sokongan padu seluruh rakyat Malaysia kepada gabungan parti-parti di bawah panji Pakatan Harapan.
KEADILAN akur bahawa kejayaan ini juga tidak mungkin akan wujud tanpa pautan tangan serta strategi ampuh dibawah dua pemimpin besar Tun. Dr Mahathir dan Datuk Seri Anwar Ibrahim sendiri.
KEADILAN sedar bahawa konflik dan sengketa lalu tidak akan pernah menghalang daripada dua tokoh berjiwa besar ini berganding bahu bagi memastikan kepentingan rakyat terus diperjuangkan dan dipelihara bagi memacu negara Malaysia menjadi sebuah negara disegani didunia.
KEADILAN sedar ada pihak yang tidak dapat menerima kekalahan lalu dan cuba mananam ranjau atas gabungan erat Mahathir-Anwar ini. KEADILAN menempelak pihak-pihak yang tidak sudah-sudah melaga-lagakan kedua-dua pemimpin besar ini.
Sesungguhnya agenda rakus pihak-pihak terdesak itu sangat memualkan dan membelakangkan keutuhan negara hanya kerana ingin terus kembali di tampuk kuasa.
Ketika Malaysia sedang melangkah kehadapan dan bangkit dari kemusnahan yang ditinggalkan oleh Barisan Nasional, KEADILAN dengan sepenuh hati menyeru agar seluruh rakyat Malaysia tanpa mengira agama dan bangsa agar terus memberikan sokongan dan mandat kepada kedua-dua pemimpin ini untuk memacu Malaysia menuju menjadi sebuah negara yang aman, makmur, megah dan berdaulat.
KEADILAN berikrar akan menjadi jambatan dan tali ikatan kepada semua pihak bagi memastikan persefahaman dan kerja keras antara Tun Dr Mahathir dan Datuk Seri Anwar terus diperkukuhkan demi memastikan kepercayaan yang telah diberikan oleh rakyat dibalas dengan jujur, adil dan saksama.
KEADILAN mengucapkan terima kasih kepada YAB Perdana Menteri yang tidak pernah lekang dan jemu menyatakan kepercayaannya kepada Presiden KEADILAN Datuk Seri Anwar Ibrahim sebagai pengganti beliau nanti.
KEADILAN juga ingin memberikan amaran kepada pihak-pihak yang sengaja ingin melihat kemusnahan gabungan Mahathir-Anwar agar berhenti mengadu domba sebaliknya berubahlah menjadi lebih positif demi kepentingan negara kita.
Ini adalah masa untuk Pakatan Harapan menabur bakti kepada rakyat. Kami Pakatan Harapan serta gabungan Mahathir-Anwar ini telahpun dipilih dengan penuh air mata dan keringat oleh jutaan rakyat dan akhirnya telahpun beroleh kemenangan pada PRU 14 yang lalu.
Yang bulat tidak datang bergolek, yang pipih tidak datang melayang. Sesungguhnya, tidak semudah itu akan kami lepaskan kejayaan itu. Jika benar anak jantan tunggu hingga tiba masanya dan ayuh beradu lagi di PRU 15.
Membujur lalu, melintang patah!
Datuk Seri Shamsul Iskandar Mohd Akin
Ketua Penerangan KEADILAN.
Apa yang penting, penegasan Tun Mahathir kali ini bukan saja merupakan suatu pengiktirafan kepada Anwar, tetapi juga seharusnya menutup terus semua sosek-sosek atau keraguan mengenai pengganti Perdana Menteri.
Tidak saja pemilihan Anwar sebagai pengganti merupakan persetujuan PH sendiri, malah beliaulah pilihan terbaik dan diyakini di kalangan pimpinan yang ada dalam gabungan itu.
Tun Mahathir yakin mengenainya dan pimpinan PH juga sama yakin dengannya.
Cuba-cuba mencari atau menonjolkan yang lain sebagai pengganti bukan saja mengingkari janji yang telah dimetrai, yang lebih buruk ia tentunya akan menjerumuskan PH kepada kancah perpecahan yang buta-buta akan memberi kelebihan kelebihan kepada UMNO/BN/Pas merampas semula kuasa.
Setelah bersusah payah menumbangkan UMNO/BN pada pilihanraya lalu, perkara itu tentunya bukan merupakan pilihan dan keinginan PH serta Tun Mahathir sendiri.
Dalam usia senjanya, tidak berbaloi bagi Tun Mahathir mencipta persengketaan buat kali kedua serta meninggalkan legasi buruk untuk namanya.
Sebagai negarawan, beliau akan terus disanjung dan harum namanya sepanjang zaman jika terus memastikan PH kekal berkuasa mentadbir negara ini dengan lebih lama lagi.
(Shahbudindotcom 08/04/2019).

0

0

votes
Article Rating
Kongsikan artikel ini


APAKAH NASIB TOK MAT BAKAL SEPERTI NAJIB?

Pelbagai pihak telah membuat laporan terhadap Mohamad Hasan atau Tok Mat, calon BN PRK Rantau berhubung wang RM10 juga yang dipindahkannya ke London melalui pengurup wang untuk membeli sebuah apartment di sana.
Ada laporan terhadap polis dan ada juga laporan dibuat kepada SPRM.
Dengan ini, selain soal kekayaan dan pemilikan wang yang meragukan melibatkan Tok Mat yang menjadi bualan, yang turut ditunggu-tunggu ialah bilakah pihak berkuasa mahu menyiasat Tok Mat?
Apakah sebelum pengundian pada 13 April ini atau selepas tarikh tersebut?
Walaupun Tok Mat sebelum ini ada mengatakan kes beliau ini telah selesai dan namanya sudah dibersihkan oleh SPRM, itu sebenarnya bukanlah jaminan kes tidak boleh dibuka semula.
Sekiranya ada maklumat baru, lebih-lebih lagi setelah kerajaan kini telah bertukar tangan, menyiasat semula kes lama bukanlah sesuatu yang mustahil.
Dalam kes Najib Razak sebagai contohnya, beliau juga pernah dibersihkan oleh SPRM sebelum ini, tetapi setelah kekalahan BN dan dirinya bukan lagi bergelar Perdana Menteri, nasibnya nyata berbeza.
Beliau bukan saja disiasat oleh SPRM dan polis, malah berpuluh pendakwaan telah dihadapkan terhadapnya.
Oleh itu, adalah tidak mustahil Tok Mat juga akan berdepan penyiasatan dan pendakwaan selepas ini?
Apakah dengan kes RM10 juta ini, Tok Mat juga akan banyak menghabiskan masanya turun naik mahkamah selepas PRK Rantau ini, tidak kira sama ada beliau menang atau kalah pada 13 April nanti?
Tetapi, jika dirasakan lebih mungkin nasib Tok Mat bakal berdepan pendakwaan di mahkamah, apakah pilihan terbaik bagi pengundi Rantau?
Memilihnya lagi atau kali ini lebih baik mengenepikannya?
(Shahbudindotcom 09/04/2019)

0

0

votes
Article Rating
Kongsikan artikel ini


BAYANGKAN JIKA ADA PRK JUGA DI SEMUA KAWASAN PEMIMPIN UMNO…..

Belum pun Mohamad Hasan atau Tok mampu menjelaskan tentang wang RM10 juta yang dihantarnya ke London pada 2008 lalu serta kononnya beliau lupa membeli rumah di Seremban, kini timbul satu lagi dakwaan baru terhadapnya.
Ia ialah tentang sebuah rumah besar di Seremban 2 yang didakwa sebagai miliknya.
Sehingga ini Tok Mat yang merupakan calon BN PRK Rantau belum lagi tampil menjelaskan berkenaan rumah tersebut sama ada ia miliknya atau milik mana-mana ahli keluarganya.
Meskipun beberapa pemimpin UMNO cuba berhujah bahawa Tok Mat memang seorang yang kaya sebelum menjadi Menteri Besar Negeri Sembilan, persoalan utama ialah mengapa beliau menghantar wang ke London untuk membeli apartment menggunakan pengurup wang?
Mengapa tidak beliau tidak menggunakan bank bagi urusan pembelian tersebut?
Apa kelebihan pengurup wang berbanding bank?
Jika benar wang RM10 juta itu hasil miliknya yang tidak diragui, bukankah lebih selamat berurusan dengan baik berbanding pengurup wang?
Tetapi, daripada semua rentetan ini, yang menjadi tanda-tanya besar ialah berapakah jumlah kekayaan Tok Mat yang sebenar?
Sebagai Timbalan Presiden UMNO yang sedang memangku jawatan Presiden, ketelusan mengenai dirinya adalah penting untuk dinilai oleh rakyat.
Ini baru apartment dan rumah yang terdedah, bagaimana yang lain-lain?
Sejak bertukar kerajaan, semua pemimpin PH telah pun mengisytiharkan harta dan kekayaan mereka kepada SPRM dan ia boleh diakses oleh masyarakat umum untuk mengetahuinya.
Berikutannya, mereka diperlukan membuat pengisytiharan pada setiap tahun untuk mengetahui sama ada harta dan kekayaan itu bertambah atau sebaliknya.
Jika bertambah dengan mendadak misalnya, ia tentu boleh dipersoalkan bagaimana mereka memperolehinya.
Ini berbeza dengan era BN dahulu di mana pengisytiharan harta hanya dibuat kepada Perdana Menteri saja.
Dengan itu hanya Perdana Menteri dan bukan rakyat umum yang tahu jumlah harta serta kekayaan para pemimpin tersebut.
Dalam kes Tok Mat, satu demi satu keraguan mengenai kekayaannya hanyalah terdedah hanyalah kerana adanya PRK Rantau ini.
Jika tidak ada PRK Rantau, susah dan tiada keperluan juga untuk mendedahkannya, tambahan lagi Tok Mat sendiri dengan sinis berkata,”buat apa saya isytihar harta, saya bukan Menteri Besar lagi?”
Mengisytiharkan harta sebenarnya bukan semata-mata kerana masih ada jawatan dalam kerajaan atau tidak, tetapi selagi aktif dalam politik dan memegang jawatan dalam parti, ketelusan tentang kekayaan adalah penting untuk dinilai oleh rakyat jelata.
Namun, oleh kerana pemimpin UMNO rata-ratanya kaya belaka, maka mereka tidak mungkin sedia mengisytiharkan harta secara terbuka kepada SPRM sebagaimana yang dilakukan oleh pemimpin-pemimpin PH sekarang ini.
Mujur ada PRK Rantau, maka terdedah jugalah sikit-sikit tentang kekayaan Tok Mat.
Jika tidak, kesian pengundi Rantau, baru mereka tahu rupa-rupanya wakil rakyat mereka ada rumah di London, walaupun kononnya lupa nak beli rumah di Seremban.
Bagaimana dengan pemimpin UMNO yang lain?
Dalam hal ini, cuba bayangkan jika ada PRK juga di semua kawasan pemimpin-pemimpin utama UMNO?
Barangkali ada yang akan lebih berpeluh berbanding Tok Mat kerana bukan saja kekayaan bakal terdedah, silap-silap ada isteri lain secara rahsia pun akan terdedah sama.
(Shahbudindotcom 09/04/2019)

0

0

votes
Article Rating
Kongsikan artikel ini


MELAYU TERANCAM? RAFIZI AKAN JAWAB DI RANTAU MALAM ESOK

Politik negara sejak peralihan kuasa tahun lalu banyak berkisar kepada kebimbangan masyarakat Melayu yang merasakan kerajaan Pakatan Harapan memusuhi dan meminggirkan orang Melayu.
Ini tidak ubah seperti sentimen meluas selepas tahun 2008 bila mana Pakatan Rakyat ketika itu menafikan majoriti dua pertiga yang dipegang Barisan Nasional dan 5 buah negeri jatuh ke tangan Pakatan Rakyat.
Saya masih ingat sentimen itu kerana saya masih di sektor swasta. Ada tunjuk perasaan, ada kepala lembu yang diheret. Kebimbangan itu juga menyebabkan bibit-bibit perpecahan di dalam PAS, bila ada kumpulan yang mahu bersama UMNO atas nama perpaduan Melayu tetapi ditentang oleh Allahyarham Dato’ Seri Nik Abdul Aziz.
Keadaan itu berulang, apatah lagi apabila kedua-dua parti PAS dan UMNO menggunakan kebimbangan itu sebagai senjata untuk meraih undi.
Benarkah Melayu kini terancam?
Apa yang berbeza kini berbanding di zaman pemerintahan UMNO, sehingga orang-orang PAS sanggup memeluk musuh politik yang mereka lawan selama enam dekad?
Benarkah DAP ada agenda khusus untuk meminggirkan orang Melayu dan menjadi musuh terbesar orang Melayu, sedangkan PAS sebelum itu (PRU 2013) sanggup memberikan logo mereka untuk digunakan oleh DAP kerana sayangnya PAS kepada DAP?
Banyak soalan-soalan sebegini yang perlu dijawab dan boleh dijelaskan.
Isu kebimbangan Melayu terancam ini bukan satu isu yang boleh dipinggirkan. Ia perlu dikupas dan dijawab.
Orang Melayu pula perlu berfikir secara terbuka.
Saya tidak akan berceramah, sebaliknya saya akan jawab.
Anda tanya, saya jawab. Selama tiga jam, saya akan kupas sepenuhnya isu kebimbangan Melayu.
Saya jemput seberapa ramai penduduk sekitar Rantau dan Seremban untuk hadir program bersahaja ini. Jangan lupa tonton di Facebook.
Temui saya di Makan Time Asam Pedas, Bandar Sri Sendayan hari Khamis ini jam 930 malam.
Mohon sebarkan.
Rafizi Ramli
Naib Presiden PKR.

0

0

votes
Article Rating
Kongsikan artikel ini


RM10 JUTA – ISUNYA BUKAN SOAL KAYA, TAPI KENAPA PINDAH WANG SECARA SEMBUNYI?

Cerita kekayaan Dato’ Seri Mohamad Hassan (Tok Mat) kembali berlegar. Saya mulanya tidak mahu mencelah tetapi ada beberapa perkara yang nampaknya cuba mengalihkan perhatian dari isu sebenar.
Tok Mat Memang Kaya
Pimpinan UMNO mempertahankan kemampuan Tok Mat memindahkan wang RM10 juta secara sembunyi untuk membeli kediaman di London dengan alasan “Tok Mat memang kaya”. Mereka menyenaraikan semua jawatan korporat yang pernah dipegang oleh Tok Mat untuk menunjukkan pemangku presiden UMNO intu memang berduit.
Tok Mat pula nampaknya lebih faham isu sebenar yang cuba dialihkan. Mungkin kerana beliau orang baik, beliau terkias dengan sendiri. Katanya, soal pemindahan wang RM10 juta itu tidak berbangkit kerana Suruhanjaya Pencegahan Rasuah Malaysia (SPRM) telah pun membersihkan beliau sepuluh tahun lalu.
Eh! Kenapa pula timbul soal SPRM, kan Tok Mat memang kaya?
Orang memang tidak hairan kalau Tok Mat membawa satu kereta lembu penuh dengan wang tunai masuk kampung di Rantau, kerana Tok Mat memang kaya.
Malah, Tok Mat tidak perlu bersembunyi pun untuk memindahkan RM10 juta untuk membeli kediaman di London. Boleh saja Tok Mat arahkan bank untuk memindahkan wang tersebut mengikut saluran yang betul, tidak akan ada yang mempersoalkan kerana Tok Mat memang kaya.
Pindah Wang Sembunyi-Sembunyi
Habis, kenapa Tok Mat takut sangat orang tahu sehingga menggunakan saluran yang melanggar undang-undang?
Hakikatnya, Tok Mat telah memindahkan wang RM10 juta secara sembunyi menggunakan pengurup wang sehingga melanggar lesen operasi pengurup wang. Pengurup wang dilesenkan untuk menukar matawang asing kepada ringgit (atau sebaliknya), bukannya untuk memindahkan wang keluar negara.
Pemindahan wang keluar negara melibatkan pelbagai peraturan yang dikawal selia oleh Bank Negara Malaysia.
Bila Tok Mat cuba menyembunyikan pemindahan wang itu dengan menggunakan saluran tidak betul, ia bukan lagi soal Tok Mat kaya atau tidak.
Soalnya, kenapa perlu disembunyikan? Apa yang Tok Mat cuba sembunyikan, sehingga sanggup berdepan kemungkinan melanggar undang-undang bersabit pemindahan wang di bawah Bank Negara Malaysia.
Tok Mat Langgar Undang-undang?
Semasa pemindahan wang RM10 juta itu berlaku sekitar tahun 2007 ke 2008, peraturan pemindahan wang keluar negara adalah seperti yang terkandung di dalam Laporan Tahunan 2007 Bank Negara Malaysia (muka surat P6), yang saya sertakan di bawah:
Bagi rakyat Malaysia yang tidak mempunyai hutang dalam negara, tidak ada halangan untuk memindahkan wang membeli apa-apa harta di luar negara, tanpa ada had.
Bagi rakyat Malaysia yang mempunyai hutang dalam negara dan menukar wang ringgit ke matawang asing untuk membeli harta di luar negara, had pemindahan dan pembelian adalah sebanyak RM1 juta sahaja setiap tahun.
Kalau Tok Mat tidak mempunyai hutang dalam negara pada ketika itu, beliau boleh sahaja memindahkan RM10 juta itu mengikut kaedah bank biasa tanpa melanggar apa-apa peraturan.
Tetapi kalau Tok Mat ada mempunyai hutang, jika beliau hendak memindahkan RM10 juta untuk membeli kediaman di London itu, sudah tentu beliau tidak boleh kerana hadnya adalah RM1 juta sahaja.
Kalau Tok Mat ada mempunyai hutang dalam tahun 2007, tindakan beliau memindahkan wang sebanyak RM10 juta untuk membeli kediaman di London itu memang telah melanggar peraturan. Jika didapati bersalah, beliau boleh dihukum denda dan penjara.
Apa Sebabnya Pindah Sembunyi?
Sebab itu isu utama dalam soal wang RM10 juta ini bukanlah Tok Mat kaya atau tidak.
Isunya ialah kenapa Tok Mat ambil risiko melanggar undang-undang untuk menyembunyikan pemindahan wang itu, sedangkan semua orang tahu beliau kaya?
Ada beberapa kemungkinan kenapa beliau mahu menyembunyikan pemindahan wang RM10 juta untuk membeli kediaman di London itu.
Pertama, kerana wang itu bukan dari sumber beliau sendiri.
Jika dipindahkan mengikut saluran biasa yang tidak melanggar undang-undang, beliau perlu mengisytiharkan juga sumber dari mana wang RM10 juta itu datang.
Adakah beliau menjual hartanah? Adakah beliau mengeluarkan RM10 juta dari akaun beliau? Adakah beliau menjual saham? Punca RM10 juta itu akan dapat dijejaki dari urusniaga di bank atau urusniaga lain.
Kalau wang itu bukan dari sumber sendiri (bukan dari bank, bukan dari penjualan harta), maka sukar untuk beliau mengisytiharkan sumber wang RM10 juta itu apabila beliau hendak mengarahkan bank memindahkan jumlah tersebut. Kalau beliau membuat pengisytiharan palsu, itu melanggar undang-undang dan beliau boleh disiasat.
Maka, jika wang yang hendak dipindahkan bukan dari sumber sendiri, cara yang mudah ialah menggunakan kaedah memindahkan wang yang melanggar undang-undang, iaitu menggunakan pengurup wang.
Sebab yang kedua beliau mungkin mahu menyembunyikan pemindahan wang tersebut ialah kerana beliau mempunyai hutang dengan bank pada ketika itu (hutang kereta, hutang rumah, hutang saham dan lain-lain) yang menyebabkan beliau tidak boleh memindahkan wang atau membeli aset luar negara melebihi RM10 juta.
Untuk mengelak daripada had itu kerana Bank Negara Malaysia tidak akan meluluskan arahan pemindahan wang itu, satu-satu caranya ialah memindahkan wang secara senyap-senyap menggunakan pengurup wang.
Lebih Baik Berterus Terang?
Kedua-dua kemungkinan di atas mempunyai implikasi undang-undang.
Kalau pemindahan wang itu disembunyikan kerana wang itu bukan dari sumber sendiri, maka Tok Mat perlu menjawab: sumber dari mana sebenarnya wang RM10 juta itu?
Kalau pemindahan wang itu disembunyikan untuk mengelakkan had pemindahan wang Bank Negara Malaysia, maka Tok Mat perlu menjawab: jadi benarlah Tok Mat telah melanggar undang-undang dan boleh di penjara (jika disabitkan).
Jika wang itu dari sumber Tok Mat sendiri dan Tok Mat tiada hutang (lalu tiada sekatan jumlah hendak dipindahkan), kenapa pula Tok Mat bersusah payah menyembunyikan pemindahan RM10 juta itu?
Tok Mat bercita-cita menjadi Perdana Menteri Malaysia kerana yakin strategi memainkan isu perkauman oleh gabungan PAS-UMNO akan berjaya.
Saya nasihatkan jika Tok Mat mahu terus bercita-cita menjadi Perdana Menteri, lebih baik Tok Mat berterus-terang dari sekarang mengenai sebab musabab beliau memindahkan wang RM10 juta itu secara sembunyi, sedangkan Tok Mat kan kaya?
Rafizi Ramli
Naib Presiden PKR
10 April 2019.

0

0

votes
Article Rating
Kongsikan artikel ini


JANGAN BUANG MASA BERDEBAT, HANYA PARTI YANG MENANG P/RAYA BOLEH TENTUKAN SIAPA MENTERI BESAR

Perdebatan mengenai kuasa Raja atau Sultan dalam melantik Menteri Besar berterusan lagi berikutan perletakan jawatan Osman Sapian sebagai Menteri Besar Johor, baru-baru ini.
Sebenarnya perdebatan ini adalah sia-sia saja.
Sebabnya ialah kerana negara kita mengamalkan sistem Raja Berperlembagaan dan bukan Raja Mutlak.
Apabila disebut Raja Berperlembagan bermakna Raja tertakluk kepada undang-undang serta perlembagaan dan hanya menjalankan tugasnya atas nasihat Perdana Menteri atau Menteri Besar yang dipilih oleh rakyat.
Dalam perlembagaan juga disebut bahawa Menteri Besar mesti dilantik dari kalangan Adun daripada parti yang menang dalam pilihanraya.
Nama Adun itu kemudian dicadang atau dipersembahkan kepada Sultan atau Raja untuk diterima dan dipersetujui sebagai Menteri Besar.
Ada kalanya nama yang dicadangkan itu terus diterima dan ada kalanya juga ditolak oleh istana.
Apabila ditolak ditolak, istana biasanya akan meminta nama lain untuk dicadangkan.
Dalam sesetengah keadaan, terdapat juga pihak istana yang meminta parti yang menang pilihanraya mengemukakan lebih daripada satu nama untuk dipertimbangkan sebagai Menteri Besar.
Berdasarkan semua keadaan itu jelas memperlihatkan bahawa pihak yang berkuasa melantik Menteri Besar ialah parti yang menang pilihanraya dan bukannya Sultan atau Raja.
Sultan atau Raja hanya diperlukan untuk mendapat pengesahan dan persetujuan semata-mata.
Meskipun persetujuan dan pengesahan istana diperlukan dalam perlantikan itu, tetapi ia mesti terikat dalam lingkungan nama yang dicadangkan oleh parti yang menang dalam pilihanraya.
Sultan atau Raja tidak boleh sama sekali melantik mana-mana Adun mengikut sesuka hati baginda sebagai Menteri Besar tanpa persetujuan parti yang menang pilihanraya.
Jika benar Sultan ada kuasa, pernahkah kita dengar Sultan atau Raja mahukan Adun daripada parti yang kalah pilihanraya untuk dipaksa setuju sebagai Menteri Besar?
Lebih daripada itu, jika benar Sultan atau Raja berkuasa melantik Menteri Besar, ia dengan sendirinya bermakna negara kita bukan lagi mengamalkan demokrasi berperlembagaan.
Dalam erti kata lain, pilihanraya pun tidak perlu diadakan lagi setiap lima tahun sekali.
Adanya pilihanraya dan perlunya sesebuah parti menang pilihanraya ialah untuk membolehkan wakil mereka dilantik sebagai Menteri Besar dan menguruskan pentadbiran sesebuah negeri.
Meskipun ada pihak tertentu, termasuk peguam yang berhujah bahawa Sultan atau Rajalah yang sebenarnya berkuasa melantik Menteri Besar, hujah tersebut sebenarnya tersasar daripada hakikat sistem Raja Berperlembagaan yang kita amalkan.
Dakwaan yang mengatakan persetujuan daripada Raja atau Sultan dalam soal perlantikan Menteri Besar adalah “konvensyen” semata-mata, sedangkan sebenarnya ia adalah kuasa Raha atau Sultan tidak tepat sama sekali kerana “konvensyen” itu sendiri ditiru daripada British.
Jika ia datang daripada British bermakna ia bukanlah Sistem Raja Mutlak.
Lagi pun, jika benar Raja atau Sultan betul-betul ada kuasa penuh dalam melantik Menteri Besar, ia tidak perlu bersandarkan kepada mana-mana hujah atau “konvensyen” sekali pun, sebaliknya lantik saja sesiapa yang dikehendaki istana.
Secara mudah dan jelas, selagi negara kita mengamalkan Sistem Raja Berperlembagaan, bermakna kuasa melantik Menteri Besar adalah ditentukan oleh parti yang menang dan diberi mandat oleh rakyat.
Bagaimanapun, sepertimana yang disebut oleh Anwar Ibrahim semalam, persetujuan daripada Sultan atau Raja adalah diperlukan sebelum majlis angkat sumpah dapat diadakan.
Oleh itu, kepada mana-kelompok atau penyokong parti mana sekali pun, berhentilah berdebat mengenai perkara sia-sia ini.
Semuanya sangat jelas dan telah tertulis dalam Perlembagaan.
(Shahbudindotcom 11/04/2019)

0

0

votes
Article Rating
Kongsikan artikel ini